Real atau fake? Terserah kepada kalian – Mona Allen
2 Mac 2022, 5:23 pm
PETALING JAYA – Pendedahan pelakon Mona Allen yang mendakwa dirinya sengaja dicekik oleh Iqram Dinzly ketika menjayakan penggambaran drama lakonan mereka, Hati Yang Dikhianati semalam menerima pelbagai respons daripada netizen.
Walaupun mengakui dirinya banyak kali dicekik oleh Iqram yang dilabelkan Mona sebagai lelaki psiko, namun netizen mendakwa kejadian tersebut hanyalah gimik dan publisiti untuk melariskan drama mereka.
Memberi respons terhadap kecaman netizen, Mona menerusi InstaStorynya berkata, terpulang kepada netizen untuk menentukan sama ada kejadian cekik yang menimpanya benar atau palsu semata-mata.
Pun begitu ujar Mona, 37, dia tidak dapat menerima pandangan sesetengah pihak yang seakan-akan bersetuju atas tindakan Iqram betul-betul mencekik lehernya supaya watak pelakon itu dapat dihidupkan dengan baik.
“Komen paling cerdik pandai dari seseorang, dia cakap mestilah kena buat betul-betul untuk hidupkan karakter mamat (Iqram) tu. Apa? Apa? Serius lah adik?” soalnya.
Jelas isteri kepada pelakon dan pengarah Pekin Ibrahim itu, apa yang dinamakan sebagai lakonan mestilah dilakukan secara olok-olok dan tidak perlu melakukan sesuatu babak dengan betul terutamanya jika melibatkan tindakan berbahaya.

“Ini namanya lakonan, tak perlu buat betul-betul. Kita manusia ya, ada rasa sakit. Lakonan ada teknik yang perlu dipelajari untuk nak menampakkan babak itu ‘real’.
“Kalau kena buat betul-betul, ramailah artis mati, cedera dan lupus di muka bumi ini. Bayangkan kalau buat babak bunuh, kena buat betul-betul? Adoi, tak boleh terima lah mentaliti sesetengah manusia,” luahnya.
Semalam, dunia hiburan kecoh selepas berlaku perang mulut antara kedua-dua pelakon itu menerusi Instagram masing-masing apabila Mona mendakwa Iqram mencekiknya dengan sengaja ketika di set penggambaran.
Bukan sekali dua bahkan berkali-kali Iqram didakwa melakukan perbuatan tersebut sehingga membuatkan Mona menanggung kesakitan akibat dicekik.
Kekecohan insiden tersebut pantas menarik perhatian ramai termasuklah penyanyi rap dan aktivis, Daddycap yang memberi ulasan selepas diminta netizen berbuat demikian.
Kata Daddycap atau nama sebenarnya Ariz Ramli, dia percaya pertengkaran yang berlaku antara Mona dan Iqram adalah rekaan semata-mata daripada pihak produksi untuk viral dan mempromosikan drama tersebut. – KOSMO! ONLINE


Medac teruskan bantuan kepada usahawan banjir
Oleh MOHD YUNUS YAKKUB

2 Mac 2022, 5:26 pm
SHAH ALAM – Kementerian Pembangunan Usahawan dan Koperasi (Medac) akan meneruskan pemberian bantuan RM3,000 kepada mangsa banjir gelombang kedua di Terengganu dan Kelantan.
Menterinya, Tan Sri Noh Omar berkata, pemberian tersebut akan melibatkan peruntukan RM50 juta diperolehi menerusi Geran Bantuan Banjir Keluarga Malaysia (BBKM) dan akan ditambah sekiranya diperlukan lebih kelak.
Katanya, berdasarkan rekod terdapat kuota 4,000 lagi daripada 16,666 peniaga terkesan banjir diperuntukkan sebelum ini bagi gelombang pertama.
“Kita akan selesaikan usahawan bagi gelombang pertama BBKM ini pada bulan ini.
“TEKUN Nasional dan Amanah Ikhtiar Malaysia (AIM) akan mengesan usahawan mereka yang terlibat dan permohonan secara online juga boleh dilakukan oleh kumpulan usahawan yang tidak bernaung dibawah agensi tersebut,” katanya ketika ditemui pemberita hari ini.
Terdahulu beliau menyampaikan sumbangan geran secara one-off kepada 328 usahawan informal dan mikro yang terkesan banjir bagi Parlimen Shah Alam, Kota Raja, Puchong dan Klang.

Pada majlis yang turut dihadiri Timbalan Ketua Pegawai Eksekutif (Operasi) Bank Rakyat, Ahmad Shahril Mohd. Shariff turut menyerahkan sumbangan zakat kepada 134 usahawan asnaf berdaftar dengan Lembaga Zakat Selangor. Setiap seorang daripada mereka menerima RM2,000.
Dalam pada itu, Noh turut meminta kepada pihak berkuasa tempatan (PBT) seluruh negara lebih bertimbang rasa dengan tidak mengenakan tindakan kepada peniaga termasuk tidak berlesen yang cukup terjejas akibat pandemik Covid-19 dan banjir.
“Kita hendak bangkitkan semula usahawan ini. Jadi, kita sudah berikan sumbangan geran RM3,000 sebagai contoh untuk berniaga tetap dikenakan saman PBT.
“Geran yang dapat habis bayar saman pula, apa maknanya kerajaan tolong. Kita minta PBT seluruh negara khususnya Selangor bagi moratorium sikit, waktu bertenang dulu. Macam saya sebagai menteri telah arahkan Tekun, AIM dan Bank Rakyat dalam tempoh enam bulan, jangan ambil tindakan,” jelasnya. -KOSMO!ONLINE


Polis mohon bantuan kesan Effa Liyana
Oleh ASLIZA MUSA

2 Mac 2022, 5:08 pm
IPOH – Polis memohon bantuan orang ramai mengesan remaja perempuan berusia 18 tahun dari Medan Klebang Restu di sini yang dilaporkan hilang sejak dua minggu lalu.
Difahamkan, kehilangan Effa Liyana Yusri itu disedari bapanya pada 20 Februari lalu setelah didapati tiada di dalam bilik di rumah mereka.
Satu laporan polis dibuat bapa remaja itu keesokkan hari di Balai Polis Chemor.
Ibu Pejabat Polis Daerah (IPD) Ipoh dalam satu kenyataan berkata, orang ramai yang mengenali atau mempunyai maklumat mengenai lokasi remaja itu boleh menghubungi Penolong Pegawai Penyiasat, Sarjan Aslina Mat Ali di talian 019-2119539 atau 05-2451628.
Katanya, maklumat juga boleh disalurkan dengan menghubungi IPD Ipoh di talian 05-2451500.
“Orang ramai yang mempunyai maklumat berhubung remaja terbabit diharapkan dapat memberi kerjasama bagi membantu siasatan,” ujar kenyataan itu. – KOSMO! ONLINE


90 peratus zarah Covid-19 boleh tembusi pelitup muka fabrik
Oleh KOSMO!

2 Mac 2022, 5:00 pm
LONDON – Kajian terbaharu mendapati bahawa pelitup muka fabrik tidak banyak membantu untuk mencegah penularan Covid-19 atau penyakit bawaan udara lain, lapor akhbar Daily Mail, semalam.
Penyelidik dari Universiti Britol di Britain mendapati bahawa 90 peratus zarah boleh menembusi pelitup muka fabrik, menjadikannya tidak begitu berkesan semasa pandemik.
Pelitup muka fabrik telah terkenal di Amerika Syarikat (AS) kerana ia mudah diguna semula selepas dicuci. Ia paling mudah didapati kerana timbul kekurangan bekalan dan harga tinggi untuk pelitup muka perubatan atau N95.
Bagaimanapun kini, pakar-pakar mendapati bahawa pelitup muka fabrik kurang berkesan melawan penularan virus dan mungkin menyumbang kepada penyebaran.
Kajian itu diterbitkan semalam menerusi jurnal Physics of Fluids. Penyelidik-penyelidik membina simulasi aliran udara menggunakan pengimejan 3d untuk mengukur sejauh mana pelitup muka berbeza yang diguna semasa pandemik menapis zarah.
Menurut mereka, pelitup muka fabrik tidak dihasilkan oleh bahan yang mampu menapis zarah berbanding pelitup muka perubatan atau N95.

Ia diperbuat daripada fabrik yang ditenun dengan ketat. Walaupun tidak kelihatan dengan mata, celah kecil pada fabrik sudah cukup untuk membolehkan sebahagian besar zarah tembus.
“Pelitup muka adalah penapis udara dan fabrik tenunan seperti kapas digunakan untuk menghasilkan jean, baju dan pakaian lain. Ia adalah penapis udara yang teruk,’’ demikian kenyataan pengarang bersama kajian dan ahli fizik di Universiti Surrey, Richard Sear.
“Lapisan penapis pelitup muka N95 diperbuat daripada gentian 5 mikrometer dengan celah yang 10 kali jauh lebih kecil. Ini menjadikannya lebih baik untuk menapis zarah kotor dari udara, termasuk yang mengandungi virus,’’ jelas Sear. – Agensi


Harga petrol RON97 naik 16 sen
Oleh LUQMAN RIDHWAN MOHAMED NOR

2 Mac 2022, 5:11 pm
PUTRAJAYA – Harga runcit petrol RON97 mencatatkan kenaikan 16 sen seliter iaitu daripada RM3.29 kepada RM3.45 seliter berkuat kuasa esok sehingga 9 Mac depan.
Kementerian Kewangan (MOF) dalam satu kenyataan memaklumkan, harga runcit petrol RON95 dan diesel pula kekal masing-masing pada paras RM2.05 seliter dan RM2.15 seliter.
Katanya, pengekalan harga petrol RON95 dan diesel itu diputuskan kerajaan bagi melindungi pengguna daripada kesan kenaikan harga sebenar minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE


Rosmah tidak yakin hakim bertindak adil
Oleh NUZULSHAM SHAMSUDDIN

2 Mac 2022, 5:04 pm
KUALA LUMPUR – Pihak pembelaan Datin Seri Rosmah Mansor memaklumkan bahawa pembabitan Hakim Mahkamah Tinggi, Mohamed Zaini Mazlan dalam empat kes berbeza membabitkan beliau dan ahli keluarganya menyebabkan Rosmah tidak yakin bahawa hakim itu boleh memberikan keputusan yang adil dalam perbicaraan kes pengubahan wang haram dan cukai yang dihadapinya.
Peguam, Datuk Firoz Hussein Ahmad Jamaluddin dalam hujahannya menyatakan, anak guamnya perlu diberikan perbicaraan yang adil oleh seseorang yang boleh membuat keputusan secara bebas tanpa dipengaruhi oleh mana-mana pihak atau keputusan yang pernah dibuat dalam kes terdahulu.
“Pada ketika ini, Yang Arif telah membuat keputusan dalam beberapa kes membabitkan Rosmah, ahli keluarganya dan beberapa orang saksi yang telah memberi keterangan dalam kes rasuah Rosmah. Ini sudah pasti mempengaruhi pemikiran Yang Arif bahawa Rosmah mempunyai keperibadian yang teruk.
“Terdapat kemungkinan yang serius bahawa pemikiran Yang Arif mungkin dipengaruhi atau mungkin berlakunya berat sebelah yang akan menyebbakan Yang Arif membuat kesimpulan awal,” kata peguam itu.
Pada 12 Januari lalu, Rosmah memfailkan permohonan kali kedua untuk menggugurkan Hakim Mohamed Zaini.
Terdahulu pada 14 Disember tahun lalu mahkamah sama menolak permohonan serupa atas alasan antaranya kepentingan Rosmah tidak akan diprejudiskan walaupun beliau merupakan hakim yang sama mendengar perbicaraan kes rasuah wanita itu.

Sementara itu Timbalan Pendakwa Raya Kanan, Datuk Seri Gopal Sri Ram dalam hujahannya berkata, Mohamed Zaini sudah membuat keputusan berhubung perkara itu ketika menolak permohonan sama pada 14 Disember tahun lalu selepas mendengar hujahan terperinci kedua-dua belah pihak.
“Kami mohon Yang Arif  tidak menarik diri  daripada mendengar kes ini kerana Yang Arif tidak pernah mendengar sebarang keterangan berhubung kes pengubahan wang haram yang dihadapi tertuduh. Oleh itu kami menyatakan permohonan kali kedua supaya Yang Arif menarik diri daripada mendengar kes ini (pengubahan wang haram) ditolak oleh mahkamah ini,” katanya.
Selepas mendengar permohonan kedua-dua belah pihak mahkamah menetapkan 21 Mac ini untuk keputusan bagi permohonan itu.
Pada 4 Oktober 2018, Rosmah mengaku tidak bersalah di Mahkamah Sesyen di sini atas 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN.
Dia didakwa melakukan kesalahan itu di Affin Bank Berhad, Cawangan Bangunan Getah Asli, Tingkat Bawah, 148 Jalan Ampang di sini, antara 4 Disember 2013 hingga 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.
Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.
Seksyen itu memperuntukkan hukuman penjara maksimum 15 tahun dan juga boleh didenda tidak kurang lima kali ganda nilai aktiviti haram atau RM5 juta, mengikut mana lebih tinggi, jika sabit kesalahan.
Lima pertuduhan berkaitan LHDN, Rosmah didakwa gagal mengemukakan penyata pendapatan seperti mana yang diperuntukkan Seksyen 77(1) Akta Cukai Pendapatan 1967 bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018 dengan tiada sebab yang munasabah yang bertentangan dengan Seksyen 112 akta sama. – KOSMO! ONLINE


Pemilik premis, pengunjung dikompaun RM45,000
Oleh FITRI HAZIM

2 Mac 2022, 4:05 pm
KUALA LUMPUR – Seramai 45 individu dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan ke atas sebuah pusat hiburan di sekitar ibu negara malam tadi.
Ketua Jabatan Pencegahan Jenayah dan Keselamatan Komuniti Kuala Lumpur, Datuk Azman Ayob berkata, siasatan mendapati premis terbabit melanggar Peraturan 17 Akta Pencegahan dan Pengawalan Penyakit Berjangkit (APPPB) PPN Fasa 4 2021 yang masih dikuatkuasakan ketika ini.
“Pemilik premis dikompaun RM1,000 manakala 44 pengunjung pula dikenakan kompaun RM1,000 setiap seorang. Jumlah keseluruhan kompaun yang dikeluarkan adalah RM45,000,” katanya dalam kenyataan di sini hari ini.
Menurut beliau, sejak 1 Januari lalu, pihaknya mengeluarkan sebanyak 451 kompaun bernilai RM451,000 terhadap mereka yang gagal mematuhi SOP Covid-19. Kesemua kompaun dikeluarkan mengikut Akta 342 APPPB 1988. – KOSMO! ONLINE


Sean Penn berjalan kaki ke sempadan Poland, rakam dokumentari perang
Oleh KOSMO!

2 Mac 2022, 4:00 pm
KIEV – Pelakon Amerika Syarikat (AS), Sean Penn mendedahkan bahawa dia telah berjalan beberapa kilometer ke sempadan Poland untuk merakam sebuah dokumentari mengenai pencerobohan Rusia ke atas Ukraine, lapor akhbar Daily Mail, semalam.
Lelaki berusia 61 tahun itu berkata, dia dan kru-kru filemnya memutuskan untuk meninggalkan kereta mereka dan meneruskan perjalanan dengan berjalan kaki selepas melihat ribuan penduduk Ukraine menyelamatkan diri dalam barisan sepanjang beberapa kilometer.
Menerusi ciapan di laman Twitter kelmarin, Penn menerangkan bagaimana kereta-kereta dipenuhi dengan wanita dan kanak-kanak, dengan satu-satunya harta mereka adalah kenderaan yang mereka naiki.
“Saya dan dua rakan sekerja berjalan berberapa kilometer ke sempadan Poland selepas meninggalkan kereta kami di tepi jalan.
“Hampir semua kereta dalam gambar ini dipenuhi wanita dan kanak-kanak sahaja, kebanyakannya tanpa bagasi dan kereta adalah satu-satunya milik mereka yang bernilai,’’ tulis Penn pada muat naik yang dikongsikan beserta gambarnya menyeret beg pakaian.
Penn telah menjalankan penggambaran dokumentari mengenai ketegangan yang semakin memuncak di Ukraine sejak November tahun lalu. Ia diterbitkan oleh VICE Studios Production dengan kerjasama VICE World News dan Endeavor Content.

Ia berlaku selepas Penn menggelar perang oleh Presiden Vladimir Putin ke atas Ukraine sebagai ‘kesilapan kejam’. – Agensi


Majikan boleh tempah slot kuarantin
Oleh SITI A'ISYAH SUKAIMI

2 Mac 2022, 4:24 pm
PUTRAJAYA – Majikan boleh membuat tempahan slot kuarantin bagi kemasukan pekerja warga asing setelah mereka lulus pemeriksaan kesihatan dan dikeluarkan Visa Dengan Rujukan (VDR).
Menteri Sumber Manusia, Datuk Seri M. Saravanan berkata, tempahan bagi slot tersebut boleh dibuat menerusi platform Foreign Workers Centralised Management System (FWCMS) di www.fwcms.com.my.
Menurutnya, kemasukan pekerja warga asing ke negara dijangka bermula pada bulan ini.
“Ketika ini, lokasi pusat kuarantin adalah terhad dan berada di sekitar Lembah Klang merangkumi hotel-hotel seperti terdapat dalam senarai pusat kuarantin swasta yang telah diluluskan oleh Agensi Pengurusan Bencana Negara.
“Anggaran bagi kos kuarantin adalah antara RM2,000 dan RM3,000 merangkumi penyediaan penginapan, makan dan minum (tiga kali sehari), pengangkutan ke pusat kuarantin serta ujian saringan Covid-19 semasa dalam tempoh kuarantin,” katanya dalam satu kenyataan di sini hari ini.
Dalam pada itu, beliau berkata, permohonan bagi penggajian pekerja warga asing telah dibuka secara dalam talian mulai 15 Februari lalu dan sehingga semalam, sejumlah 171,133 permohonan telah diterima.

Ujarnya lagi, ia melibatkan sektor perkilangan (118,967), perkhidmatan (21,040), perladangan (15,787), pembinaan (12,252) serta pertanian (3,087). -KOSMO! ONLINE


Lori telur terbalik, wanita cedera nahas tiga kenderaan
Oleh ASLIZA MUSA

2 Mac 2022, 5:07 pm
TAPAH – Sebuah lori yang sarat membawa muatan telur ayam terbalik dalam nahas membabitkan tiga kenderaan di Kilometer 62, Jalan Ipoh-Kuala Lumpur di sini hari ini.
Ketua Polis Daerah Tapah, Superintendan Wan Azharuddin Wan Ismail berkata, kejadian kira-kira pukul 6.50 pagi itu berlaku selepas lori dipandu lelaki berusia 36 tahun dilanggar dari arah bertentangan oleh sebuah kereta Perodua Myvi.
Katanya, kejadian itu menyebabkan kereta Proton Saga yang berada di belakang lori tidak sempat mengelak lalu melanggar kenderaan berat tersebut.
“Nahas berlaku apabila kereta Perodua Myvi dipandu wanita berusia 21 tahun yang datang dari arah bertentangan masuk laluan lori tersebut sebelum melanggarnya.
“Sebuah kereta Proton Saga yang tidak sempat mengelak kemudiannya telah terlanggar bahagian belakang lori tersebut. Pelanggaran itu menyebabkan pemandu Perodua Myvi berusia 21 tahun cedera di pinggang dan kepala,” katanya di sini hari ini.
Menurut beliau, pemandu lori dan Proton Saga tidak cedera manakala mangsa yang cedera dihantar ke Hospital Tapah untuk rawatan lanjut sebelum dipindahkan ke Hospital Raja Permaisuri Bainun (HRPB) di Ipoh.

“Kemalangan itu mengakibatkan ketiga-tiga kenderaan rosak teruk di beberapa bahagian terutama hadapan. Siasatan lanjut sedang dijalankan mengikut Seksyen 43 (1) Akta Pengangkutan Jalan 1987,” katanya. – KOSMO! ONLINE


Boleh guna air banjir untuk wuduk
Oleh MOHD. HUSNI MOHD. NOOR

2 Mac 2022, 4:22 pm
PUTRAJAYA – Penggunaan air banjir bagi tujuan berwuduk adalah dibolehkan sekiranya tidak ditemui bekalan air bersih dan mutlak ketika itu.
Itu penjelasanm Datuk Seri Dr. Zulkifli Mohamad al-Bakri menerusi portalnya, Maktabah Al-Bakri bagi menjawab hukum menggunakan air banjir untuk berwuduk.
Zulkifli berkata, menurut Syeikh Abdullah Abd al-Rahman Bafadhal, umat Islam diminta supaya mencari air mutlak untuk berwuduk, namun jika tidak ditemui, maka dibolehkan mengguna air banjir kerana ia adalah suci.
“Jelas Syeikh Abdullah lagi, tidak menjadi masalah perubahan air kerana tidak bergerak dalam waktu yang lama oleh kerana debu, lumut dan apa yang menetap dalam tempat menetapnya air dan tempat mengalirnya air,” katanya.
Dr. Muhammad al-Zuhaili juga menjelaskan bahawa sekiranya air berubah pada warna, bau, dan rasanya sama ada disebabkan oleh lamanya menetap, disebabkan debu tanah, lumut dan tanah serta susah untuk dipelihara darinya, maka ia kekal suci lagi menyucikan.
Zulkifli berkata, jika air tersebut digunakan untuk berwuduk, mandi dan menghilangkan najis maka ia tidak lagi berada dalam keadaan suci lagi menyucikan.

Namun, katanya, jika seseorang itu meyakini bahawa air banjirnya telah bercampur dengan najis, maka tidak boleh digunakan untuk berwuduk.
“Adapun jika ia hanya sangkaan ataupun keraguan, ia tidak menggugat kesucian air banjir untuk berwuduk. -KOSMO! ONLINE


Mangsa banjir Terengganu menurun 15,317 orang
Oleh MOHD AZLI ADLAN

2 Mac 2022, 3:50 pm
KUALA TERENGGANU – Mangsa banjir di Terengganu menurun kepada 15,317 orang daripada 4,011 keluarga yang berada di 68 pusat pemindahan sementara (PPS) di seluruh negeri ini.
Jurucakap Sekretariat Pengurusan Bencana Terengganu berkata, Marang dan Besut pulih selepas semua PPS di dua daerah terbabit ditutup sepenuhnya.
“Kemaman kekal paling terjejas dengan merekodkan seramai 7,726 mangsa daripada 1,960 keluarga yang ditempatkan di 19 PPS.
“Seramai 3,999 mangsa daripada 1,016 keluarga masih ditempatkan di 18 PPS di Hulu Terengganu,” katanya di sini hari ini.
Sebanyak 23 PPS masih dibuka di Dungun dengan 2,696 daripada 792 keluarga masih ditempatkan di daerah tersebut.
“Seramai 451 mangsa pula masih ditempatkan di tiga PPS di Kuala Terengganu. Kuala Nerus pula masih mempunyai 438 mangsa yang ditempatkan di empat PPS.

“Setiu pula semakin pulih dengan tujuh sekeluarga masih ditempatkan di satu PPS,” katanya. – KOSMO! ONLINE


Mangsa banjir Pantai Timur terima bantuan sehingga RM10,000
Oleh MOHD AZLI ADLAN

2 Mac 2022, 3:37 pm
HULU TERENGGANU – Kerajaan memutuskan untuk mengekalkan pemberian bantuan sehingga RM10,000 kepada semua ketua isi rumah (KIR) mangsa banjir di Terengganu dan Kelantan.
Perdana Menteri, Datuk Seri Ismail Sabri Yaakob berkata, kesemua mangsa yang terjejas akan menerima Bantuan Wang Ihsan (BWI) sebanyak RM1,000 seperti dinikmati lebih 45,000 KIR mangsa banjir sebelum ini.
“Apa yang kita sudah beri dahulu pada gelombang pertama (banjir) akan diterima mangsa banjir di Terengganu dan Kelantan.
“(Ia termasuk) bantuan wang ihsan, pembelian barangan untuk membaiki rumah, baucar barangan elektrik dan membaiki kenderaan seperti yang saya umum umum sebelum ini,” katanya.
Terdahulu, beliau menyantuni seramai 272 mangsa daripada 76 keluarga yang menghuni Pusat Pemindahan Sementara (PPS) Kampung Batu 23 di sini hari ini.
Kesemua 76 KIR terlibat menerima BWI sebanyak RM1,000 yang disampaikan Ismail Sabri.

Kosmo! 1 Januari lalu melaporkan antara bantuan yang diperuntukkan kerajaan kepada KIR mangsa banjir adalah baucar tunai RM500 bagi pembelian barangan elektrik untuk menggantikan barangan elektrik yang rosak akibat banjir.
Selain itu, bantuan tunai sehingga RM5,000 turut diberikan kepada setiap keluarga untuk kerja-kerja membaiki rumah yang mengalami kerosakan. – KOSMO! ONLINE


Najib minta pengeluaran i-Citra di Parlimen hari ini
Oleh MOHD RASDAN AHMAD

2 Mac 2022, 3:33 pm
KUALA LUMPUR- Ahli Parlimen Pekan, Datuk Seri Najib Tun Razak sekali lagi meminta Kementerian Kewangan untuk meluluskan pengeluaran i-Citra sebanyak RM10,000 secara ‘one-off’ di Dewan Rakyat hari ini.
Bekas Perdana Menteri itu berkata, Kementerian Kewangan perlu meluluskan pengeluaran tersebut buat kali terakhir kerana ketika ini rakyat sangat memerlukan wang.
“Saya harap ini kali terakhir Kementerian Kewangan meluluskan pengeluaran tersebut. Dulu ada yang cakap cadangan saya ini ibarat meminang Puteri Gunung Ledang.
“Tetapi sekarang syukur kerana Ahli Parlimen yang bercakap begitu sebelum ini turut menyokong saya, sekali lagi Barisan Nasional (BN) minta diluluskan pengeluaran tersebut,” katanya.
Beliau berkata demikian ketika sesi perbahasan di Dewan Rakyat di Bangunan Parlimen di sini hari ini. – KOSMO! ONLINE


Calon SPM saksi bapa maut dirempuh kereta depan sekolah
Oleh ROHANA MOHD. NAWI

2 Mac 2022, 3:44 pm
MACHANG – Seorang calon Sijil Pelajaran Malaysia (SPM) hilang semangat untuk menduduki peperiksaan kertas Bahasa Melayu pagi tadi apabila melihat bapanya maut dirempuh sebuah kereta di Kilometer 6, Jalan Machang-Pasir Puteh selepas menghantarnya ke sekolah pagi tadi.
Dalam kejadian kira-kira pukul 7.20 pagi itu, mangsa, Zainudin Ab.Samat, 56, yang merupakan seorang pemandu lori meninggal dunia di lokasi kejadian selepas mengalami kecederaan parah pada bahagian kepala dan badan.
Ketua Polis Daerah Machang, Deputi Superintendan Ganti Jimmy berkata, siasatan awal mendapati, mangsa dipercayai meletakkan lori yang dipandunya di tepi jalan sebelum memimpin tangan anak lelakinya itu melintas jalan.
Menurutnya, selepas menghantar anaknya di pintu pagar sekolah berkenaan, mangsa terus melintas dari kiri ke kanan jalan di kawasan bukan lintasan pejalan kaki untuk kembali ke lorinya.
“Ketika kejadian, sebuah kereta jenis Volvo S70 sedang bergerak di atas jalan raya itu.
“Disebabkan jarak yang terlalu dekat, pemandu kereta berkenaan tidak sempat mengelak mangsa sebelum merempuhnya sehingga pemandu lori itu tercampak dan terjatuh di lokasi kejadian,” katanya ketika dihubungi Kosmo! hari ini.

Ganti memberitahu, mangsa tidak sedarkan diri dan disahkan meninggal dunia di lokasi kejadian.
Menurutnya, mayat mangsa dihantar ke Hospital Machang di sini untuk bedah siasat.
“Siasatan lanjut turut mendapati kemalangan dipercayai berpunca daripada kecuaian mangsa kerana melintas jalan di kawasan bukan lintasan pejalan kaki.
“Anak mangsa dipercayai tidak meneruskan hasrat untuk menduduki peperiksaan SPM pagi tadi selepas kejadian yang menimpa bapanya,” katanya.
Tambahnya, kes disiasat mengikut Seksyen 41(1) Akta Pengangkutan Jalan 1987. – K! ONLINE


KBS tidak boleh campur tangan hal BAM
Oleh MOHD RASDAN AHMAD

2 Mac 2022, 2:29 pm
KUALA LUMPUR – Kementerian Belia dan Sukan (KBS) tidak mempunyai bidang kuasa untuk campur tangan dalam hal ehwal pentadbiran mahupun dasar Persatuan Badminton Malaysia (BAM) melainkan isu berkenaan dipanjangkan kepada KBS menerusi Pesuruhjaya Sukan Malaysia (PSM).
Timbalan Menterinya, Datuk Seri Ti Lian Ker berkata, KBS sedar akan isu yang melibatkan dua pemain negara, Lee Zii Jia dan Goh Jin Wei yang mengambil keputusan untuk bermain secara bersendirian dan di luar naungan BAM telah mencuri perhatian peminat sukan badminton dalam dan luar negara.
“KBS bersama BAM sebenarnya mempunyai perancangan jangka panjang dan rapi untuk mewujudkan kecemerlangan atlet sukan serta memerlukan pelaburan yang besar dan komitmen tinggi bagi melahirkan atlet bertaraf antarabangsa.
” Pelaburan ini meliputi komitmen kerajaan, peranan Persatuan Sukan Kebangsaan (PSK) dan juga kesinambungan penajaan dalam memastikan program pembangunan atlet dari peringkat akar umbi hingga antarabangsa dapat dirancang dan dilaksanakan dengan baik,” katanya di Dewan Rakyat hari ini.
Beliau berkata demikian ketika me jawab soalan William Leong Jee Keen (PH-Selayang) yang meminta KBS untuk menyatakan alasan BAM menghalang pemain daripada bergerak secara profesional, termasuk melarang mereka daripada menyertai kejohanan antarabangsa dan langkah yang diambil untuk membetulkan tindakan itu.
Mengulas lanjut Lian Ker berkata, atlet yang membuat keputusan untuk bergerak bersendirian atau secara profesional dan mengenepikan komitmen akan menjejaskan matlamat badan sukan berkenaan dan perancangan awalan untuk atlet serta pasukan.

“Ini akan memberi kesan besar serta membawa implikasi kepada PSK, di mana ia mewujudkan konflik antara badan sukan, pasukan atlet dan juga penaja.
“Badan sukan berkenaan juga berkemungkinan akan diambil tindakan undang-undang disebabkan perjanjiannya telah dimeterai dengan mengambil kira kehadiran atlet yang dikenal pasti dalam program sukan berkenaan,” jelasnya.
Bagaimanapun katanya lagi, langkah penyelesaian telah ditemui BAM untuk atlet yang berhasrat untuk melangkah ke dunia profesional dengan keputusan memberikan pelepasan kepada atlet yang berhasrat untuk bergerak secara profesional.
“Penyelesaian juga dengan menarik balik penggantungan pemain profesional dan memberikan kebenaran untuk atlet bertanding di kejohanan atau temasya antarabangsa,” ujarnya.
Justeru Lian Ker berharap, agar semua persatuan sukan kebangsaan memperhalusi dan memperkemaskan kedudukan perjanjian antara atlet, penaja dan pihak berkaitan bagi memastikan kepentingan dan kesinambungan sukan negara dapat diberi keutamaan selaras dengan perkembangan kerjaya dan keperluan atlet. – KOSMO! ONLINE


Cuaca buruk di Semenanjung, Sabah dan Sarawak bagi tempoh seminggu
Oleh HARRITH HISHAM

2 Mac 2022, 2:38 pm
PETALING JAYA – Jabatan Meteorologi (MetMalaysia) meramalkan cuaca signifikan bagi tempoh seminggu bermula esok hingga 9 Mac bagi negeri-negeri Semenanjung serta Sabah dan Sarawak.
Ketua Pengarah MetMalaysia, Muhammad Helmi Abdullah berkata, ramalan cuaca pada sebelah pagi dijangka hujan di satu dua tempat di pantai timur Semenanjung dan timur Sabah.
“Manakala pada sebelah petang hingga awal malam, hujan dan ribut petir dijangka berlaku di barat Semenanjung, utara & pedalaman Sarawak serta barat dan timur Sabah.
“MetMalaysia juga telah mengemaskini amaran angin kencang dan laut bergelora bagi kategori pertama dan kedua untuk kawasan perkapalan di perairan Laut China Selatan berkuat kuasa sehingga hari ini,” katanya.
Jelas Muhammad Helmi, orang awam adalah dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Alasan tak tunjuk wajah Bilal, Haris risau penyakit ain
2 Mac 2022, 3:40 pm
PETALING JAYA – Gara-gara masih tidak dapat melihat wajah Muhammad Bilal selepas sebulan dilahirkan, netizen menuduh pasangan selebriti popular, Neelofa dan Haris Ismail sebagai kedekut.
Dakwa netizen, pasangan itu tidah habis-habis mahu berahsia, baik berhubung kehamilan sehingga telah lebih sebulan anak sulung mereka dilahirkan pada 29 Januari lalu.
Menjawab soalan popular itu ketika menghadiri program MeleTOP malam tadi, Haris atau dikenali dengan Pencetus Ummah (PU) Riz berkata, dia dan Neelofa tidak menyembunyikan wajah anak, sebaliknya berjaga-jaga dengan penyakit ain.
“Sebenarnya tak ada masalah nak tunjuk anak, tapi kami khuatir. Saya jawab dengan hadis yang menyentuh tentang melihat benda yang menakjubkan tetapi tidak menyebut nama dan memuji ciptaan Allah.
“Saya khuatir berapa ramai orang yang tengok (anak kami) tapi terlepas tak sebut nama Allah. Ramai yang tengok, saya takut. Saya baru tahu, bila anak sakit, bapa boleh jadi mental tau,” jawabnya.
Sebelum ini, ibu Neelofa iaitu Noor Kartini mendedahkan keluarga terdekat mereka juga belum berkesempatan melihat wajah cucunya itu.

Noor Kartini memberitahu, Neelofa sendiri memilih pendekatan tidak terlalu mahu berkongsi wajah putera sulungnya kepada umum termasuk saudara terdekat.
Sejak Muhammad Bilal dilahirkan, rata-rata peminat tidak sabar menantikan pendedahan wajah Muhammad Bilal yang digelar sebagai bayi popular.
Untuk rekod, Neelofa dan Haris mendirikan rumah tangga pada 27 Mac tahun lalu. – KOSMO! ONLINE


Ribut petir, hujan lebat di tujuh negeri petang ini
Oleh HARRITH HISHAM

2 Mac 2022, 3:14 pm
PETALING JAYA – Penduduk di Semenanjung serta Sabah dan Sarawak dinasihatkan berwaspada ekoran amaran ribut petir, hujan lebat dan angin kencang petang ini.
Jabatan Meteorologi (MetMalaysia) dalam laporannya berkata, amaran dikeluarkan di Perak bagi kawasan Kuala Kangsar, Kinta, Kampar, Batang Padang dan Muallim.
“Di Pahang, keadaan sama dijangka tertumpu di Tanah Tinggi Cameron dan Bentong sementara di Selangor membabitkan hulu Selangor, Gombak dan Hulu Langat.
“Selain itu, di Negeri Sembilan melibatkan kawasan Jelebu, Seremban, Port Dickson dan Rembau,” katanya.
Menurut MetMalaysia, keadaan cuaca buruk itu turut melibatkan keseluruhan kawasan di Kuala Lumpur dan Melaka.
“Di Johor, amaran turut dikeluarkan di kawasan Tangkak, Muar, Batu Pahat, Kluang, Pontian, Kulai dan Johor Bahru.

“Bagi negeri di Semenanjung, cuaca hujan lebat dan angin kencang dijangka berlarutan sehingga lewat petang,” ujarnya.
Seterusnya, di Sarawak melibatkan Sri Aman, Betong (Betong), Sarikei (Pakan dan Julau), Sibu (Kanowit dan Selangau), Kapit (Kapit), Bintulu (Tatau dan Sebauh) dan Limbang.
Manakala di Sabah, cuaca buruk tertumpu di Pedalaman (Kuala Penyu, Beaufort dan Tambunan), Pantai Barat, Tawau (Lahad Datu), Sandakan (Telupid, Kinabatangan, Beluran dan Sandakan) Kudat serta Labuan sehingga pukul 7 malam. – KOSMO! ONLINE


Jelutong diarah keluar Dewan, ganggu Najib
Oleh MOHD RASDAN AHMAD

2 Mac 2022, 3:30 pm
KUALA LUMPUR – Ahli Parlimen PH-Jelutong, RSN Rayer sekali lagi diperintah keluar Dewan selepas membuat gangguan ketika Datuk Seri Najib Tun Razak (BN-Pekan) menjalankan sesi bahas di Dewan Rakyat hari ini.
RSN Rayer diperintahkan oleh Timbalan Speaker Dewan Rakyat, Datuk Mohd. Rashid Hasnon untuk tidak berada dalam persidangan selama satu hari bermula hari ini.
“Saya arahkan bentara untuk jalankan tugas, kalau saya tidak sebut maknanya dua hari, ini saya sebut sehari,” ujarnya. – KOSMO! ONLINE


7 premis judi dipotong bekalan elektrik
Oleh FITRI HAZIM

2 Mac 2022, 3:23 pm
SERDANG – Sebanyak tujuh premis di sekitar daerah ini dikenakan tindakan pemotongan bekalan elektrik oleh Tenaga Nasional Berhad (TNB) selepas terlibat dalam aktiviti perjudian.
Ketua Polis Daerah Serdang, Asisten Komisioner A. A. Anbalagan berkata, tindakan pemotongan bekalan elektrik itu dilakukan mengikut Akta Rumah Judi Terbuka 1953.
“Hari ini pihak Ibu Pejabat Polis Daerah (IPD) Serdang dengan kerjasama TNB dan Majlis Perbandaran Subang Jaya (MPSJ) menjalankan pemotongan bekalan elektrik di tujuh premis di daerah ini yang dikesan menjalankan aktiviti perjudian online.
“Bagi tempoh 2021, sebanyak 182 premis telah dipotong bekalan elektrik hasil daripada risikan dan aduan orang awam manakala Januari 2022 hingga hari ini pula, sebanyak 38 serbuan melibatkan kesalahan berkaitan judi online dibuat,” katanya kepada pemberita di sini hari ini.
Anbalagan memberitahu, kebanyakan sindiket menjadikan kawasan rumah kedai untuk menjalankan aktiviti judi online dan pemilik premis yang ingin membuat pemasangan semula bekalan elektrik perlu membuat permohonan kepada TNB.
“Kebanyakan operasi dijalankan di rumah kedai untuk memudahkan kegiatan perjudian dalam talian mereka.

“Di bawah Akta Perjudian 1953, pemilik premis yang ingin menyambung semula bekalan elektrik perlu membuat permohonan kepada TNB dengan rujukan pihak polis bahawa tiada lagi operasi sindiket perjudian dalam talian dijalankan di premis mereka,” jelasnya. – KOSMO! ONLINE


Mangsa kedua MPV terbabas meninggal dunia
Oleh MOHD SYALMIZI HAMID

2 Mac 2022, 2:33 pm
SEBERANG PERAI – Seorang lagi mangsa kemalangan jalan raya membabitkan kenderaan pelbagai guna (MPV) jenis Toyota Avanza yang terbabas di Jalan Air Itam, Tasek Gelugor di sini semalam meninggal dunia selepas kira-kira 18 jam bertarung nyawa.
Mangsa perempuan berusia 14 tahun menghembuskan nafas terakhir kira-kira pukul 2.30 pagi tadi ketika menerima rawatan di Hospital Seberang Jaya di sini.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, hasil bedah siasat mendapati mangsa meninggal dunia akibat kecederaan parah pada kepala.
“Si mati adalah sepupu kepada si mati pertama dan adik kepada pemandu MPV,” katanya ketika dihubungi hari ini.
Terdahulu, Kosmo! Online semalam, melaporkan seorang remaja perempuan terbunuh, manakala empat yang lain cedera selepas Toyota Avanza dinaiki mereka terbabit kemalangan di Jalan Air Itam, Tasek Gelugor di sini.
Dalam kejadian kira-kira pukul 8 pagi itu, mangsa berusia 17 tahun yang merupakan penumpang hadapan maut di tempat kejadian dipercayai akibat kecederaan parah.

Sementara itu, difahamkan jenazah kedua-dua mangsa yang juga merupakan pelajar sebuah pusat tahfiz berdekatan lokasi kejadian dibawa pulang ke Padang Serai, Kedah bagi urusan pengebumian. – KOSMO! ONLINE


Covid-19: Dua aksi Liga Premier ditunda
Oleh MUHAMAD ARDIE PUTRA SUHAIMI

3 Mac 2022, 10:27 pm
PETALING JAYA – Kehangatan saingan Liga Malaysia (Liga M) sedikit tercalar selepas Liga Bola Sepak Malaysia (MFL) mengesahkan dua aksi Liga Premier terpaksa ditunda akibat penularan wabak Covid-19.
Ketua Pegawai Eksekutif MFL, Stuart Ramalingam berkata, dua perlawanan itu membabitkan pertemuan Selangor FC 2 dan Skuad Projek FAM-MSN di Stadium UiTM, Shah Alam pada malam esok dan PDRM FC bertemu Kuching City FC di Stadium Kuala Lumpur, Cheras pada Isnin nanti.
“Pihak sekretariat MFL telah menerima permohonan daripada PDRM FC di mana seorang jurulatih dan 14 pemain mereka didapati positif dan kontak rapat bergelaja sementara dua jurulatih serta kesemua pemain Skuad Projek FAM-MSN juga ditimpa nasib yang sama.
“Dukacita dimaklumkan perlawanan membabitkan Selangor FC 2 bertemu Skuad Projek FAM-MSN dan PDRM FC menentang Kuching City FC terpaksa ditunda apabila lebih separuh pemain serta pegawai daripada pasukan yang dimaksudkan telah mengalami jangkitan positif serta kontak rapat bergelaja Covid-19,” katanya dalam satu kenyataan sebentar tadi.
Sementara itu, MFL mengesahkan pindaan tarikh baharu dua perlawanan berkenaan akan diumumkan dalam tempoh terdekat. – KOSMO! ONLINE


Kes kemurungan meningkat 25 peratus ketika pandemik Covid-19
Oleh KOSMO!

3 Mac 2022, 9:00 pm
GENEVA – Pertubuhan Kesihatan Sedunia (WHO) kelmarin berkata bahawa kes kebimbangan dan kemurungan di seluruh dunia telah meningkat lebih 25 peratus kerana pandemik Covid-19, lapor laman berita Wion News semalam.
Menerusi taklimat saintifik, organisasi itu mendedahkan terdapat peningkatan sebanyak 25.6 peratus dalam kes kecelaruan keresahan (anxiety disorder) di seluruh dunia.
Selain itu, terdapat peningkatan sebanyak 27.6 peratus dalam kes kecelaruan episod kemurungan major atau Major Depressive Disorder (MDD) pada 2020.
“Dari segi skala, ini adalah peningkatan yang sangat besar. Ini menunjukkan bahawa Covid-19 telah memberi impak besar kepada kesihatan mental dan kesejahteraan orang ramai,’’ kata ahli jabatan kesihatan mental dan penggunaan bahan WHO, Brandon Gray kepada AFP.
Lonjakan besar dilihat di tempat yang paling terjejas oleh Covid-19 dari segi jangkitan harian yang tinggi. Golongan wanita dan kanak-kanak perempuan lebih terjejas berbanding lelaki.
Terdahulu pada Oktober, satu laporan menyatakan bahawa wanita merupakan penduduk yang paling teruk terjejas ketika pandemik. Kajian Lancet melaporkan bahawa kes kemurungan dan kebimbangan telah meningkat lebih daripada satu perempat hanya dalam tahun pertama penularan.

Terdapat 374 juta kes kecelaruan keresahan di seluruh dunia pada 2020. Daripada jumlah tersebut, hampir 76 juta adalah kes baharu yang disebabkan oleh pandemik Covid-19. -Agensi


KDA FC waspada ancaman Sarawak United
Oleh MUHAMAD ARDIE PUTRA SUHAIMI

3 Mac 2022, 10:32 pm
PETALING JAYA – Penyerang Kedah Darul Aman (KDA FC), Syafiq Ahmad mahu rakan sepasukan tidak memandang ‘enteng’ dengan kemampuan Sarawak United FC menjelang aksi Liga Super di Stadium Negeri, Kuching malam esok.
Syafiq yang dipinjamkan dari Johor Darul Ta’zim (JDT) menganggap perlawanan nanti pastinya lebih sukar dari dijangka memandangkan ia merupakan aksi pertama Sarawak United dalam pentas Liga Super yang pastinya enggan kehilangan mata di laman sendiri.
“Rasa gemuruh, teruja dan semua ada sebab ini adalah perlawanan pertama dan mesti lah Kedah pun ingin menang dalam aksi pertama ini.
“Kita tahu Sarawak United bertukar jurulatih pada penghujung pra musim, tetapi itu tidak bermakna apabila mereka tukar jurulatih, persiapan pasukan akan terjejas.
“Saya percaya persediaan mereka mungkin lebih baik, mana tahu kan lebih-lebih lagi beraksi di stadium sendiri dan ini adalah aksi pertama mereka dalam Liga Super, jadi Kedah tidak akan beri laluan mudah untuk cuba menang malam esok,” katanya dalam satu kenyataan.
Sebagai rekod, Sarawak United ketika ini dikendalikan oleh pengendali berpengalaman, B. Sathiananthan manakala skuad Sang Kenari pula dibimbing oleh jurulatih import dari Singapura, Aidil Sharin Sahak. -KOSMO! ONLINE


Apa kata pemenang Liga Fantasi Kosmo! minggu ke-27
Oleh KOSMO!

3 Mac 2022, 8:01 pm
MUHAMMED RADZI SHAMSUDIN
“Saya tidak menyangka dapat menjadi Top 5 minggu ini. Ini merupakan kali pertama saya dapat meraih kemenangan dan terima kasih diucapkan kepada Kosmo! kerana menyediakan platform FPL secara percuma buat peminat EPL seperti kami.”
MUHAMMED RADZI SHAMSUDIN (Petaling Jaya, Selangor)
Pasukan: Tentera Berkuda (81 mata)
Pengurus: .M .R

MOHD. HAZMIL HAMZAH
“Saya tidak sangka berpeluang untuk menjadi salah seorang pemenang mingguan Liga FPL Kosmo! Usaha saya dengan melakukan analisis perlawanan-perlawanan sebelumnya selain melihat statistik pemain membuahkan hasil. Terima kasih Kosmo! kerana beri peluang kepada saya untuk bersaing dalam liga seperti ini.”
MOHD. HAZMIL BIN HAMZAH (Cheras, Selangor)
Pasukan: Walawefc (85 mata)
Pengurus: Hazmil 22

AHMAD AL-FARUQ ASRI
“Saya sangat gembira terpilih menjadi salah seorang pemenang mingguan untuk Liga FPL Kosmo! kerana bukan sesuatu yang mudah bersaing dengan ramai peserta lain. Memang saya sentiasa dapatkan tips melalui laman web serta perkongsian daripada kawan-kawan. Mungkin kali ini rezeki saya muncul menjadi salah seorang pemenang.”
AHMAD AL-FARUQ ASRI (Kota Marudu, Sabah)
Pasukan: River_Qids27 (93 mata)
Pengurus: Ahmad Al faruq

LUQMAN HAFIZ BIN TAMJIS
“Selain Liga Fantasi Kosmo!, saya juga ada sertai liga lain dan sasaran saya lebih kepada menempatkan pasukan di kedudukan terbaik kerana saya tahu agak susah untuk menang. Saya cuba pilih pemain berbeza berbanding pemain yang sering dipilih peserta lain. Jadi kemenangan ini beri kepuasan kepada saya.”
LUQMAN HAFIZ TAMJIS (Johor Bahru, Johor)
Pasukan: Kota Tinggi FA (84 mata)
Pengurus: Fizz Luqman

NORFAIZA MOHAMED SAID
“Kalau diikutkan, saya hanya mencuba-cuba, walhal sebenarnya saya tidak begitu kenal para pemain Liga Perdana Inggeris. Saya hanya minta rakan untuk membuat pilihan kerana mereka lebih kenal pemain yang berpotensi untuk mendapatkan mata. Alhamdulillah, mungkin ini rezeki saya.”
NORFAIZA MOHAMED SAID (Teluk Intan, Perak)
Pasukan: Padang Tembak FC (83 mata)
Pengurus: Izz Nowfal


Anjur acara pengebumian sendiri untuk ingat mati
Oleh KOSMO!

3 Mac 2022, 10:00 pm
BANGKOK – Seorang ketua sami Buddha menjadi tajuk utama berita di Thailand apabila dia menjemput penduduk di wilayah utara Phittanulok ke acara pengebumiannya sendiri, lapor laman berita Thaiger semalam.
Ketua sami di sebuah kuil tempatan itu masih hidup dan sihat tetapi mahu memberikan mesej kepada pengikutnya bahawa kematian adalah normal dan hanya sebahagian daripada kehidupan dengan mengadakan pengebumian tersebut.
Pengebumian di Kuil Pothiyan mengikut amalan tradisional Buddha Thailand. Sebuah keranda dengan mayat palsu yang diperbuat daripada pokok pisang turut dibakar di tempat pembakaran mayat di kuil itu.
Seramai 55 sami melaungkan doa ketika keranda itu dihantar ke tempat pembakaran mayat. Penduduk tempatan yang hadir pula perlu berpakaian hitam.
Sebuah tanda diukir nama sami itu, Sunthorn Rojanakhun dengan tarikh lahirnya pada 23 Oktober 1968 dan ‘tarikh kematian’ pada 23 Oktober 2048. Dia menjangkakan akan meninggal dunia ketika berusia 80 tahun.
Pengebumian itu bertujuan untuk menormalkan pemikiran terhadap kematian. Tambahnya, tiada keperluan lagi untuk mengadakan acara pengebumian setelah dia meninggal dunia kerana sudah dilakukan ketika dia masih hidup.

Mereka yang menghadiri majlis pengebumian itu juga masing-masing mendapat 5 kilogram beras sebagai hadiah. Beberapa penduduk memberitahu media bahawa mereka bercadang untuk membeli tiket loteri dengan nombor yang sepadan dengan usia ketua sami itu. – Agensi


Tempah kek awal pagi, pelanggan minta maaf kepada Cef As
Oleh NOR AINNA HAMZAH

3 Mac 2022, 11:18 pm
TAMPIN – Seorang peniaga kek di Bazar Mara Gemencheh Lama, di sini tidak menyangka perkongsiannya mengenai tindakan seorang pelanggan yang mahu menempah kek pada awal pagi menjadi tular sekali gus menerima pelbagai persepsi daripada orang ramai.
Peniaga berkenaan, Siti Nur A’shikin Sadikun, 38, berkata, dia berkongsi mengenai perkara itu kerana mahu orang ramai memahami privasi peniaga yang juga mahu berehat selepas seharian bekerja.
Menurutnya, pelanggan berkenaan menghubunginya pukul 3. 46 pagi beberapa kali semata-mata mahu menempah kek.
“Deringannya panjang dan bila tak angkat, dia hubungi sekali lagi. Ia membuatkan saya terkejut dan terus bangun tidur.
“Saya ingatkan ada hal kecemasan, kematian atau panggilan mustahak daripada keluarga tetapi bila tengok WhatsApp, pelanggan itu tanya adakah saya buat kek,” katanya ketika dihubungi Kosmo! sebentar tadi.
Jelasnya, terkilan dengan tindakan pelanggan berkenaan yang menganggu waktu tidurnya membuatkan dia bertindak memuat naik status di laman Facebook kira-kira pukul 4 pagi.

“Peniaga juga manusia biasa. Jika WhatsApp saja tiada masalah dan saya memang biasa menerima mesej pada awal pagi. Kita perlu tahu adab dengan orang,” ujarnya.
Siti Nur A’shikin yang lebih dikenali dengan panggilan Cef As yang telah membuka kedai kek sejak 2014 tidak menyangka pengikut facebooknya bertambah hampir 1,000 gara-gara status yang tular itu.
Menurutnya, dia dan pelanggan berkenaan tidak mempunyai masalah dan urusan perniagaan berjalan seperti biasa. -K! ONLINE


Saksi nafi beri keterangan bercanggah selamatkan Bung dan Zizie
Oleh NUZULSHAM SHAMSUDDIN

3 Mac 2022, 9:37 pm
KUALA LUMPUR – Perunding unit amanah, Norhaili Ahmad Mokhtar menafikan bahawa dia memberi keterangan bercanggah di mahkamah, semata-mata untuk menyelamatkan Datuk Seri Bung Moktar Radin dan isterinya, Datin Seri Zizie Izette.
Sebaliknya saksi itu memberitahu kepada keterangannya di mahkamah adalah benar.
“Saya tidak berbohong di mahkamah,” kata Norhaili, 45, ketika dipanggil semula untuk disoal balas oleh pihak pendakwaan di Mahkamah Sesyen di sini hari ini.
Semasa prosiding Timbalan Pendakwa Raya Law Chin How memohon kepada mahkamah supaya menganggap saksi itu sebagai saksi belot dan mendapatkan kebenaran mahkamah untuk memeriksa balasnya.
Ini kerana Chin How berkata, mahkamah perlu melihat percanggahan keterangan saksi utama itu di mahkamah pada prosiding lalu dengan lima rakaman percakapan oleh pihak Suruhanjaya Pencegahan Rasuah Malaysia (SPRM) bermula 2016 hingga 2018.
Menurutnya, ia adalah membabitkan lima rakaman percakapan saksi itu di pejabat SPRM Putrajaya pada 22, 28 Jun, 19 Julai, 4 Oktober 2016 dan 10 Disember 2018.

“Antara percanggahan itu ialah saksi menyatakan Bung Moktar tidak pernah meminta RM3.5 juta pada 4 Mei 2015 sedangkan ketika rakaman percakapan dengan SPRM, Bung Moktar ada meminta rasuah.
“Selain itu, dalam prosiding lalu saksi itu juga menyatakan RM2.8 juta diberi kepada Zizie Izette adalah wang pengenalan sebaliknya dalam rakaman percakapan di pejabat SPRM, beliau menyatakan wang itu adalah rasuah,” katanya.
Bagaimanapun, peguam, M.Athimulan membantah permohonan pendakwaan untuk menyoal balas dan melayan Norhaili sebagai saksi belot.
Ini kerana katanya, Norhaili telah memberi kerjasama kepada pendakwaan dan pembelaan ketika memberi keterangan di mahkamah.
“Saksi (Norhaili) tidak menunjukkan bahawa dia mengelak untuk menjawab mana-mana soalan yang dikemukakan, beri kerjasama yang baik dan mengaku tidak menipu, jadi adakah itu menunjukkan bahawa dia adalah saksi belot?,” katanya.
Mengikut pertuduhan Bung ,64, didakwa atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,44. -KOSMO! ONLINE


Perak FC lunas gaji Isnin depan
Oleh AZIZAN HASHIM

3 Mac 2022, 10:21 pm
IPOH – Perak FC berjanji menyelesaikan isu pembayaran gaji sehingga 7 Mac ini.
Ketua Pegawai Eksekutifnya, (CEO), Muhammad Yunus Zakariah dalam kenyataannya hari ini menyatakan bahawa pihak pengurusan akan membuat pembayaran itu selewat-lewatnya pada 7 Mac.
Muhammad Yunus membuat kenyataan itu berikutan isu itu tular di media sosial bahawa pemain tidak menerima gaji selama dua bulan.
“Saya minta pemain bersabar sehingga 7 Mac. Kita akan bayar gaji seperti yang dinyatakan dalam kontrak masing-masing,” katanya..
Katanya kelab telah menjamin pembayaran gaji kepada bekas pemain import sebelum akhir bulan April.
“Ia sebulan sebelum jendela perpindahan yang kedua.

“Bagaimanapun jaminan sedemikian tidak diberikan kepada pemain tempatan sedia ada,” katanya.
Menurtnya kelab bercadang untuk menyelesaikan semua tunggakan kepada pemain sedia ada, atau sekurang-kurangnya bayaran bulan pertama terlebih dahulu.
Mengenai jersi rasmi pasukan, Yunus berkata penaja jersi masih kekal Lotto, walaupun pelbagai spekulasi telah dibuat di media sosial.
“Seperti yang diumumkan dalam forum peminat pada 5 Januari lalu, jersi pasukan untuk beberapa perlawanan yang pertama adalah menyamai jersi yang dipakai semasa perlawanan pra-musim.
“Jersi rasmi pasukan Perak untuk musim 2022 yang akan dijual kepada para peminat akan diperkenalkan dalam bulan April atau Mei,” ujarnya. – KOSMO! ONLINE


Azeez Rahim turun 10 kg selepas elipse balloon
Oleh KOSMO!

3 Mac 2022, 10:39 pm
PETALING JAYA- Ahli Parlimen Baling, Datuk Seri Abdul Azeez Abdul Rahim telah berjaya menurunkan berat badannya sebanyak 10 kilogram (kg) selepas menjalani terapi pil belon.
Perkara tersebut telah didedahkan sendiri oleh Pakar Bedah Bariatrik, Datuk Dr. Nik Ritza Kosai di laman Instgramnya hari ini.
Jelas Dr. Nik Ritza, Ahli Majlis Tertinggi UMNO itu berjaya menurunkan berat badannya sebanyak 10 kg selepas enam minggu menjalani terapi tersebut.
“Tahniah Datuk Seri Azeez, hilang 10 kg dan beberapa inci dalam tempoh enam minggu sahaja. Paling penting kawalan kencing manis (diabetis) jauh lebih baik. ‘Awesome’ syabas.
“Enam minggu selepas ‘elipse balloon’ (terapi pil belon) sudah 10 kg hilang. Tahniah Datuk Seri,” tulisnya.
Terapi pil belon merupakan satu kaedah penurunan berat badan alternatif tanpa perlu pembedahan yang semakin menjadi pilihan ramai ketika ini.

Orang ramai juga turut teruja apabila melihat penampilan baharu Ahli Parlimen tersebut dan turut mengucapkan tahniah terhadap kejayaan itu.
“Patutla saya tengok Datuk Seri makin kacak sekarang, Alhamdulillah untuk kesihatan Datuk Seri juga, yang penting kawalan gula dalam darah normal,” jelas Zqura Pazura.
“Ramai yang dah memilih cara alternatif ini, bagi saya ini antara cara terbaik menurunkan berat badan.
“Mesti ramai yang akan mengidolakan Datuk Seri selepas ini, apa-apa pun selamat bertugas dalam PRN Johor nanti. Hidup BN,” jeLas Redzuan Fauzi. – KOSMO! ONLINE.


Kelulusan bersyarat Sinovac untuk kanak-kanak 5 hingga 11 tahun
Oleh SITI A'ISYAH SUKAIMI

3 Mac 2022, 9:29 pm
PUTRAJAYA – Vaksin CoronaVac Suspension for Injection COVID-19 Vaccine (Vero Cell), Inactivated keluaran Sinovac Life Sciences Co. Ltd. China dan Pharmaniaga Lifescience Sdn. Bhd. Malaysia diberikan kelulusan bersyarat bagi penggunaan kepada kanak-kanak berusia lima hingga 11 tahun.
Ketua Pengarah Kesihatan, Tan Sri Dr. Noor Hisham Abdullah berkata, kelulusan bersyarat tersebut dipersetujui menerusi mesyuarat Pihak Berkuasa Kawalan Dadah (PBKD) kali ke-370 yang bersidang hari ini.
“CoronaVac sebelum ini telah diluluskan pendaftaran bersyarat bagi penggunaan dalam kalangan individu berusia 12 tahun dan ke atas. Ini merupakan vaksin Covid-19 kedua yang diluluskan untuk penggunaan bagi golongan kanak-kanak.
“Sebelum ini pada 6 Januari lalu kelulusan telah diberikan kepada vaksin Comirnaty untuk vaksinasi kanak-kanak berusia lima hingga 11 tahun,” katanya dalam kenyataan di sini hari ini.
Beliau berkata, Kementerian Kesihatan (KKM) ingin memaklumkan bahawa kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin tersebut dipantau serta dinilai secara berterusan oleh Bahagian Regulatori Farmasi Negara (NPRA), berdasarkan data-data terkini dari semasa ke semasa.
“Ia bagi memastikan perbandingan manfaat risiko (benefit over risk) bagi vaksin tersebut kekal positif.

“KKM juga sentiasa komited untuk mempertingkatkan akses rakyat kepada produk vaksin bagi tujuan pencegahan penularan Covid-19 di Malaysia, dengan memastikan ia dinilai dengan sewajarnya berdasarkan aspek kualiti, keselamatan dan keberkesanan,” katanya. -KOSMO! ONLINE


Burung merak haram dimakan
Oleh MOHD. HUSNI MOHD. NOOR

3 Mac 2022, 7:01 pm
PUTRAJAYA – Burung merak haram dimakan kerana binatang itu dikategorikan sebagai jijik.
Perkara itu dijelaskan Pejabat Mufti Wilayah Persekutuan (PMWP) menerusi artikel Irshad Al-Fatwa Siri Ke-670 dikeluarkan, hari ini.
Menurut PMWP, penjelasan itu sekali gus menafikan bahawa pengharaman memakannya bukan kerana sifat semula jadi burung merak itu yang sombong dan suka berbangga diri kerana kecantikan.
“Burung itu haram dimakan berdasarkan pandangan mazhab Syafie selain ia adalah binatang yang jijik menurut pandangan masyarakat Arab.
“Para ulama berbeza pandangan berkenaan dengan memakan daging burung merak, namun pendapat yang paling sahih di dalam mazhab Syafie ialah memakan daging burung merak adalah haram,” katanya.
Katanya, antara sebab pengambilan hukum berdasarkan pandangan masyarakat Arab sebagai penentuan halal dan haram dalam pemakanan kerana mereka adalah umat yang mula-mula menerima syariat yang disampaikan oleh Rasulullah SAW. – KOSMO! ONLINE


UiTM FC tampil 100 peratus pemain tempatan
Oleh MOHAMAD NAUFAL MOHAMAD IDRIS

3 Mac 2022, 7:55 pm
SHAH ALAM – Pasukan UiTM FC mengambil pendekatan berbeza tahun ini dengan tampil 100 pemain tempatan bagi mengharungi Liga Premier musim ini.
Presiden UiTM FC, Prof. Dr. Mohd. Sazaili Shahibi berkata, keputusan tersebut dibuat bagi memberi peluang kepada pelajar universiti itu menunjukkan bakat mereka.
“Saya akan lihat dahulu prestasi pasukan sehingga pertengahan musim dan sekiranya ada kelemahan dalam posisi tertentu, saya akan pertimbangkan untuk merekrut pemain import bagi menguatkan posisi berkenaan.
Mohd. Sazli (kanan) beramah mesra dengan barisan pemain UiTM FC yang diperkenalkan dalam majlis Memperkenalkan Pemain dan Jersi FC di UiTM Shah Alam, hari ini.
“Namun, ia bergantung kepada peruntukan yang diterima pasukan,” katanya ketika majlis memperkenalkan pemain dan jersi UiTM FC bagi musim 2022 di UiTM Shah Alam, di sini hari ini.
Menurut Mohd. Sazali, pihaknya tidak meletakkan sebarang sasaran kepada The Lion Troops itu memandangkan majoriti pemain adalah kali pertama beraksi dalam pertandingan kompetitif.
Namun, beliau tetap berharap kesemua pemain yang dipilih menunjukkan komitmen dan semangat juang tinggi sepanjang musim ini kerana membawa nama universiti.

“Kita pilih pemain dalam kalangan pelajar diploma, ijazah sarjana muda dan juga alumni universiti yang mahu mewakili pasukan. Apapun, harapan saya semua pemain akan bermain bersungguh-sungguh setiap kali beraksi,” jelasnya. -KOSMO!ONLINE


Rapper Luca Sickta nikahi produser radio
Oleh MOHD. HAIKAL ISA

3 Mac 2022, 7:02 pm
PETALING JAYA – Penyanyi rap Luca Sickta, 33, selamat mendirikan rumah tangga dengan produser stesen radio Era FM Sabah, Nur Robecca Ruth Robert Abdullah, 30, pukul 10 pagi di Masjid Bandaraya Kota Kinabalu, Sabah, hari ini.
Pasangan tersebut dinikahkan oleh imam masjid berkenaan, Hassan Sapar serta dua saksi.
Luca Sickta atau nama sebenarnya Shameer Ashraf Shahruddin memanjatkan rasa syukur ke hadrat Ilahi kerana majlis akad nikah berjalan dengan lancar.
“Pada awalnya majlis akad nikah akan diketuai oleh bapa saudara Robecca, tapi malangnya dia disahkan positif Covid-19 dan terpaksa digantikan oleh imam masjid di sini.
“Walaupun berdepan cabaran tapi saya bersyukur kerana majlis akad nikah berjalan dengan lancar. Lagi pun, majlis pernikahan ini diadakan secara sederhana saja memandangkan kes Covid-19 yang masih tinggi.
“Pernikahan ini adalah satu fasa baru dalam hidup. Saya kini memegang satu tanggungjawab besar sebagai suami selain perlu mendidik isteri dalami agama memandangkan Robecca baru memeluk agama Islam setahun lalu,” katanya.

Luca Sickta menyerahkan mas kahwin bernilai RM300 manakala tiada pertukaran dulang hantaran antara kedua belah pihak dan memilih untuk merahsiakan jumlah wang hantaran di atas persetujuan kedua belah keluarga.
Menurut Luca yang juga merupakan seorang komposer, dirinya mula mengenali Robecca sekitar setahun lalu ketika berada di Kota Kinabalu atas urusan kerja.
“Perkenalan kami memang singkat tapi saya selesa berkawan dengannya kerana kami memiliki pemikiran dan hala tuju yang hampir sama.
“Lagipun hubungan yang dibina bukanlah sekadar ‘cinta monyet’ atau nak bersuka-ria. Umur kami pun sudah mencecah 30-an, jadi fokus kami lebih kepada masa depan dan melalui kehidupan bersama-sama.
“Saya sebenarnya sangat bersyukur kerana hubungan kami mendapat restu kedua ibu bapa Robecca. Malah, bapanya sendiri yang memberi galakan dan sokongan untuk Robecca memeluk Islam.
“Cuma sekarang ini tugas saya pula untuk memastikan Robecca mendalami ilmu agama secara perlahan-lahan. Saya pun tidak mahu terlalu tegas dalam mendidiknya, tapi hal yang wajib dia perlu ambil tahu,” katanya. – KOSMO! ONLINE


VTL Pulau Pinang-Singapura dijangka bermula pertengahan Mac
Oleh SAFINA RAMLI

3 Mac 2022, 7:44 pm
BALIK PULAU – Program Laluan Perjalanan Lengkap Vaksin (VTL) udara antara Singapura dan Pulau Pinang dijangka bermula pertengahan Mac ini.
Pengerusi Jawatankuasa Pelancongan dan Ekonomi Kreatif negeri, Yeoh Soon Hin berkata, segala persiapan untuk pelaksanaan program itu termasuk persediaan di Lapangan Terbang Antarabangsa Pulau Pinang (LTAPP) telah dijalankan dengan rapi.
“Pada masa ini secara prinsipnya kita difahamkan VTL udara antara Singapura dan Pulau Pinang akan dijalankan pada pertengahan Mac ini dan lampu hijau mengenainya telah diperoleh.
“Segala persiapan telah dijalankan untuk pelaksanaan VTL udara antara negeri ini dan Singapura,” katanya ketika ditemui di Escape Penang, di sini hari ini.
Terdahulu, Soon Hin melancarkan Pepsi Escape Challenge di gelongsor air terpanjang di dunia itu sebagai salah satu tarikan terbaharu di taman tema air berkenaan.
Yang turut hadir, Pengasas dan Ketua Pegawai Eksekutif Sim Leisure Group, Sim Choo Kheng.

Sementara itu, Choo Kheng berkata, selain gelongsor air terpanjang di dunia, pihaknya juga merancang untuk melancarkan zipcoaster terpanjang di dunia di taman tema tersebut.
“Syarikat ini juga merancang untuk mengembangkan perniagaan kami di Kuala Lumpur dan Johor Bahru.
“Kami merancang untuk memperkenalkan Escape di lokasi pelancongan utama, seperti Escape di Petaling Jaya, dan di pusat membeli-belah lain di Lembah Klang,” katanya. – KOSMO! ONLINE


Tengku Zafrul nafi hadir mesyuarat TIA pada 2009
Oleh MOHD. HUSNI MOHD. NOOR

3 Mac 2022, 6:50 pm
PUTRAJAYA – Menteri Kewangan, Tengku Datuk Seri Zafrul Tengku Abdul Aziz hari ini menafikan terbabit dalam sebarang mesyuarat mengenai Lembaga Pelaburan Terengganu (TIA) pada 2009.
Perkara itu dijelaskan Tengku Zafrul menerusi hantaran di laman Facebook bagi mengulas laporan dikeluarkan sebuah portal berita tempatan, hari ini.
Tengku Zafrul menegaskan, beliau tidak pernah menghadiri sebarang mesyuarat TIA sebagaimana didakwa bekas eksekutif Goldman Sachs, Tim Leissner ketika perbicaraan di Amerika Syarikat.
“Merujuk kepada artikel Free Malaysia Today berkenaan testimoni Leissner dalam perbicaraan di Amerika Syarikat, saya ingin mengesahkan bahawa saya tidak pernah menghadiri sebarang mesyuarat mengenai itu bersama Sultan Terengganu dan individu-individu lain yang disebut dalam kenyataan tersebut.
“Kenyataan Leissner mengenai penglibatan saya adalah tidak benar,” katanya. – KOSMO! ONLINE


Amaran ribut petir, hujan lebat malam ini
Oleh ZULKIFLI MANZOR

3 Mac 2022, 7:28 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang dijangka berlaku di beberapa kawasan termasuk di seluruh Selangor, Kuala Lumpur, Melaka, Putrajaya dan Labuan malam ini.
MetMalaysia dalam satu kenyataan berkata, ribut petir, hujan lebat dan angin kencang diramal berlaku di Kerian, Larut, Matang Dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim di Perak.
“Pahang di Tanah Tinggi Cameron, Raub, Maran, Kuantan, Pekan dan Rompin. Negeri Sembilan di Seremban, Port Dickson, Kuala Pilah, Rembau dan Tampin.
“Johor di Tangkak, Segamat, Muar, Batu Pahat, Kluang, Pontian, Kulai dan Johor Bahru. Sarawak di Kuching (Bau dan Kuching), Serian, Miri (Miri dan Marudi) serta Limbang,” kata kenyataan itu hari ini.
Menurut MetMalaysia, amaran sama turut dikeluarkan bagi kawasan Pedalaman (Sipitang dan Tenom) di Sabah.
Jelas kenyataan itu lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi satu jam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Lelaki risau hilang zakar gara-gara digigit Black widow
Oleh KOSMO!

3 Mac 2022, 8:00 pm
DUBLIN – Seorang lelaki khuatir kehilangan zakar apabila alat sulitnya itu digigit seekor labah-labah Black Widow ketika sedang tidur, lapor akhbar The Sun UK semalam.
Fergus Farrelly berkata, dia bangun pada suatu pagi dan mendapati benjolan yang menyakitkan pada zakarnya yang kemudian terus membesar.
Kejadian dikatakan berlaku ketika Farrelly tinggal di rumah ibunya di bandar Cavan, wilayah Ulster.
Lelaki berusia 26 tahun ini membiarkannya selama tiga hari sebelum mendapatkan rawatan perubatan apabila kemaluannya bertukar warna ungu gelap dan membengkak sehingga sebesar sebiji bola golf.
Pekerja pembinaan dari bandar Shercock di daerah Cavan, Ireland itu berkata, dia kemudian dimasukkan ke hospital selama empat hari. Doktor memberitahu tidak pernah melihat perkara itu terjadi sebelum ini.
Farrelly memberitahu dia dibekalkan beberapa jenis ubat selepas doktor di Hospital Beaumont mengesan racun labah-labah berkenaan di dalam darahnya.

Walaupun kini telah pulih, kesan gigitan labah-labah itu meninggalkan parut sepanjang dua inci di kemaluannya. – Agensi


Budak lelaki 11 tahun maut jatuh tingkat 4
Oleh NOR AZIAH MAT NOH

3 Mac 2022, 7:14 pm
SUNGAI BULOH – Seorang bapa terkejut sebaik menjumpai anak lelakinya berusia 11 tahun yang terbaring kaku selepas dipercayai terjatuh dari tingkat empat sebuah flat di Puncak Alam, di sini hari ini.
Ketua Polis Daerah Sungai Buloh, Superintendan Shafa’aton Abu Bakar berkata, pihaknya menerima panggilan kecemasan berhubung kejadian itu pada pukul 9 pagi tadi.
“Bapa mangsa yang berusia 30-an memaklumkan melihat cahaya lampu dari bilik anaknya itu kira-kira pukul 2 pagi ketika ke tandas namun tidak membuat pemeriksaan lanjut kerana menyangka kanak-kanak itu sedang tidur.
“Keesokan pagi bapa mangsa turun ke tingkat bawah bangunan flat terbabit untuk membeli sarapan kira-kira pukul 8 pagi sebelum menemui susuk tubuh terbaring di lokasi kejadian,” katanya ketika dihubungi.
Menurut Shafa’aton, bapa mangsa terkejut susulan mendapati susuk tubuh berkenaan adalah anaknya yang dipercayai terjatuh dari kediaman mereka terletak di tingkat empat bangunan flat tersebut.
“Pasukan perubatan mengesahkan mangsa mati di lokasi kejadian dan mayat kanak-kanak itu dihantar ke Jabatan Unit Perubatan Forensik Hospital Sungai Buloh untuk bedah siasat.

“Siasatan awal terhadap bapa mangsa mendapati anak sulung daripada tiga beradik itu tidak menunjukkan sebarang perubahan selain tiada masalah dalam keluarga,” katanya.
Jelasnya, kes diklasifikasikan sebagai mati mengejut (SDR),” ujarnya. -KOSMO! ONLINE


Tak sempat kemas barang alasan enggan pindah PPS
Oleh ROHANA MOHD. NAWI

3 Mac 2022, 7:06 pm
TUMPAT – Lebih 100 penduduk di Kampung Ana, Kampung Berok dan Kampung Telok Jering di sini menjadikan alasan tidak sempat mengemas barang rumah untuk tidak berpindah ke pusat pemindahan sementara (PPS) meskipun banjir sudah dinaiki air setinggi dua meter.
Selain itu, penduduk mendakwa tiada pasukan penyelamat yang tampil untuk membantu mereka yang terperangkap di dalam rumah.
Seorang penduduk Kampung Ana, Kasmawati Abdullah, 56 mendakwa, mereka tidak mendapat sebarang bantuan meskipun rumah penduduk sudah dinaiki air sejak empat hari lalu.
“Saya sendiri tidak menerima sekarang bantuan makanan. Kami juga tidak boleh keluar membeli barang keperluan kerana terperangkap dengan banjir.
“Apabila banjir sudah surut hari ini, baru ada pihak yang datang bertanya keadaan kami di sini,” katanya ketika ditemui Kosmo hari ini.
Menurut Kasmawati, segelintir penduduk yang sempat mengemas barang, mereka telah berpindah ke PPS meskipun aliran banjir dari Rantau panjang turun cepat ke kawasan daerah ini.

Sementara itu, Ketua Balai Bomba dan Penyelamat Tumpat, Wan Baijuri Wan Hassan berkata, paras banjir di Kampung Telok Jering, Kampung Jal Besar dan Kampung Ana sudah menurun, namun masih ada kawasan yang digenangi air.
Katanya, anggota bomba sentiasa menjalankan pemantauan di beberapa kawasan yang terjejas banjir untuk memberi bantuan kepada penduduk yang mahu berpindah. – KOSMO! ONLINE


Kambing bantu polis kejar suspek
Oleh KOSMO!

3 Mac 2022, 7:00 pm
ATLANTA, GEORGIA – Polis telah memuji seekor kambing yang turut serta dalam operasi penangkapan seorang suspek kes curi yang melarikan diri, lapor akhbar Mirror UK.
Kambing bernama Gracie itu membantu dua timbalan syerif untuk mengesan suspek yang melarikan diri dengan berjalan kaki di kawasan Fieldale, daerah Georgia, Amerika Syarikat (AS).
Timbalan syerif, David Parnell terserempak dengan suspek pada 13 Februari ketika menyiasat sebuah kes berkaitan serangan domestik.
Ketika dia mengejar suspek di sepanjang pagar dan melintasi padang, kambing itu secara tiba-tiba datang dari kawasan berhampiran lalu mula menyertainya.
Parnell dan Gracie keluar dari pagar lalu kambing itu berlari di hadapan dan mengikut suspek ke dalam hutan. Suspek kemudiannya berjaya ditangkap oleh dua pegawai berkenaan.
Pejabat Syerif Daerah Henry yang menyiasat kes berkenaan kemudian mengucapkan terima kasih kepada Gracie atas bantuannya mengejar suspek.

Kapten Scott Baker berkata bahawa Parnell kemudian memulangkan kambing itu kepada pemiliknya selepas kes diselesaikan. – Agensi


Pendapatan RM10,000 sebulan ternak ikan keli, tanam jagung
Oleh MOHD. HUSNI MOHD. NOOR

3 Mac 2022, 5:30 pm
PUTRAJAYA – Keputusan menolak tawaran melanjutkan pengajian di sebuah institut pengajian tinggi awam (IPTA) ternyata berbaloi buat seorang graduan Kolej Pertanian Malaysia apabila dia kini bergelar seorang usahawan tani berjaya.
Nur Aifa Shaaeri, 26, berasal dari Pasir Puteh, Kelantan adalah graduan Diploma Kemahiran Malaysia (Bidang Tanaman) dan antara 1,712 graduan yang diraikan pada Majlis Konvesyen Pertanian Ke-10, di sini hari ini.
Nur Aifa berkata, dia menolak tawaran kemasukan pengajian peringkat ijazah sarjana muda di sebuah IPTA pada 2017 sebaliknya memilih untuk memasuki Kolej Pertanian Malaysia.
Katanya, dia memilih Kolej Pertanian Malaysia kerana minat yang mendalam dalam bidang tanaman selain menyifatkan ia satu ilmu yang berbaloi untuk dipelajari.
“Keputusan saya itu tidak sia-sia apabila berjaya memperoleh pendapatan sekitar RM8,000 hingga RM10,000 sebulan sejak dua tahun lalu hasil daripada pelbagai tanaman dan penternakan yang diusahakan.
“Ketika ini, saya mengusahakan tanaman kacang panjang, jagung, cili kulai, kangkung, bayam, penternakan ikan hiasan dan ikan keli di kampung saya di Kampung Gong Depu, Pasir Putih,” katanya.

Katanya, sebelum ini dia sudah enam tahun melibatkan diri dalam bidang pertanian malah sudah mengikuti pelbagai kursus jangka pendek sebelum memasuki kolej pertanian.
Jelasnya lagi, dia turut merancang untuk membuka ladang tanaman fertigasi pada masa depan bagi menambah portfolio tanamannya.
Pada majlis sama, Nur Aifa turut menerima Anugerah Khas Pingat Emas Menteri Pertanian dan Industri Makanan 2021 serta Anugerah Khas Ketua Setiausaha 2021 dan membawa pulang wang tunai keseluruhan RM4,000. -KOSMO! ONLINE


Pelajar rayu bantuan ramai, duit habis RM4,000 kena ‘scam’
Oleh KOSMO!

3 Mac 2022, 6:40 pm
PETALING JAYA – Lambakan aplikasi pelaburan yang menjanjikan keuntungan dan pulangan wang berlipat kali ganda membuatkan ramai dalam kalangan masyarakat ditipu sehingga mendatangkan kerugian besar.
Menerusi perkongsian seorang mangsa yang juga merupakan pelajar di sebuah universiti awam, dia mendakwa telah mengalami kerugian sebanyak RM4,000 dalam sekelip mata selepas melabur wang tersebut kepada seorang individu menerusi skim pelaburan yang disertainya di laman Telegram.
“Saya mengambil pakej pelaburan RM1,000 yang menjanjikan pulangan sebanyak RM10,000.
“Individu tersebut meminta sebanyak RM3,000 lagi sebagai komisyennya membantu menguruskan urusan pelaburan tersebut,” katanya.
Selain itu, pelajar tersebut juga telah meminjam sebanyak RM2,000 daripada tiga orang kawannya serta menghabiskan keseluruhan duit perbelanjaannya di universiti untuk membuat pelaburan tersebut.
Dia kemudiannya membuat laporan polis selepas mengesyaki dirinya telah ditipu.

“Selepas saya memindahkan wang sebanyak RM4,000 ke akaun individu berkenaan, dia meminta saya membayar RM10,000 dengan alasan untuk mengaktifkan akaun pelaburan saya, tapi saya tak bayar kerana tidak mempunyai wang sebanyak itu.
“Saya mula curiga dengan tindakannya dan kemudian segera membuat laporan polis apabila terasa diri saya ditipu,” jelasnya menerusi laporan yang dibuat.
Sehubungan itu, mengakui kecuaian dirinya, dia kini merayu bantuan orang ramai di media sosial kerana mula terdesak kerana kini mempunyai RM50 sahaja untuk kegunaan sepanjang tempoh pengajian.
“Assalamualaikum, saya merendah diri untuk meminta jasa baik semua orang yang boleh menolong saya.
“Saya ditipu sebanyak RM4,000 atas kecuaian saya sendiri dan saya seorang pelajar di sebuah universiti awam tahun pertama.
“Kini saya hanya tinggal RM50 untuk sepanjang semester. Saya betul-betul perlukan bantuan, saya nak kerja tapi jadual saya sangat padat,” luahnya menerusi hantaran di TikTok.
Menjengah ke ruangan komen, rata-rata pengguna menasihatkan golongan pelajar untuk tidak mudah percaya dengan mana-mana aplikasi atau pihak luar yang menawarkan skim pelaburan untuk cepat kaya.
“Tolong lah wahai adik-adik yang masih belajar, jangan terdesak nak duit banyak untuk hidup cara mewah, lepas itu sanggup pinjam sana sini untuk skim pelaburan yang akhirnya membebankan diri sendiri,” kongsi Syaza Aira.
“Adik, ramai juga pelajar yang sanggup buat kerja sambilan untuk ada duit tambahan, jangan beri alasan jadual padat, nak seribu daya, tak nak seribu dalih, usaha untuk selesaikan masalah yang dibuat sendiri, jangan susahkan orang lain pula,” ujar Md. Lolaalaa. -KOSMO! ONLINE


Starbucks bakal labur RM16 juta buka cawangan baharu
Oleh NUR NAZLINA NADZARI

3 Mac 2022, 5:49 pm
KANGAR – Starbucks Malaysia menyasarkan untuk membuka 16 lagi cawangan sehingga Jun tahun ini dengan jumlah keseluruhan pelaburan sebanyak RM16 juta.
Ketua Pegawai Eksekutif Kumpulan Berjaya Food Berhad, Datuk Sydney Quays berkata, tumpuan syarikat adalah untuk memperluaskan rangkaian di bahagian Utara seperti di Kedah dan Perlis.
“Negeri-negeri di Utara sentiasa memberi respon yang baik kepada perniagaan kami dan pada masa depan kami akan terus mengembangkan lagi cawangan kami di sini.
“Selain itu, bandar kecil juga menjadi sasaran kami yang mana ia bukan sahaja di Perlis, malah di Alor Setar, Muar dan Batu Pahat. Kami yakin dengan penerimaan yang ditunjukkan di bandar kecil ini,” katanya.
Beliau berkata demikian selepas majlis perasmian Starbucks Kangar Jaya Drive-Thru (pandu lalu) di Kangar Jaya di sini semalam.
Raja Muda Perlis, Tuanku Syed Faizuddin Putra Jamalullail berkenan berangkat merasmikan majlis tersebut dengan diiringi Raja Puan Muda Perlis, Tuanku Lailatul Shahreen Akashah Khalil.

Quays yang juga Pengarah Urusan Starbucks Malaysia dan Brunei menjelaskan, syarikat kini memiliki 345 cawangan di seluruh negara.


Remaja perempuan didakwa bunuh bayi mohon dibenar jaminan
Oleh MOHD AZLI ADLAN

3 Mac 2022, 5:33 pm
KUALA TERENGGANU – Remaja perempuan berusia 15 tahun yang dituduh membunuh bayinya pada 8 Februari lalu mengemukakan permohonan di Mahkamah Tinggi di sini hari ini agar dibebaskan dengan jaminan.
Permohonan dikemukakan barisan peguamnya diketuai Sangeet Kaur Deo itu merupakan semakan kehakiman bagi mengenetepikan keputusan Mahkamah Majistret Kemaman pada 15 Februari lalu.
Majistret Tengku Eliana Tuan Kamaruzaman sebelum ini memerintahkan remaja yang sedang berpantang itu ditahan di Sekolah Tunas Bakti Marang.
Sangeet berkata, permohonan semakan kehakiman itu dilakukan mengikut Seksyen 31 Akta Mahkamah Kehakiman 1964 dan Seksyen 35 akta sama.
Berita berkaitan: Akibat panik, remaja tikam bayi baru lahir
Berita berkaitan: Remaja perempuan 15 tahun dituduh membunuh bayi

“Kami berhujah tertuduh adalah pesalah muda yang menjadi mangsa eksplotasi seksual dan tidak matang untuk melalui pengalaman hamil dan kelahiran.
“Keutamaan bagi remaja itu dibebaskan dengan ikat jamin secepat mungkin kerana dia amat memerlukan rawatan fizikal dan mental,” katanya ketika ditemui di luar mahkamah di sini hari ini.
Dalam pada itu, pihak pendakwaan yang diketuai Timbalan Pendakwa Raya, Ahmad Fadli Mahmud juga mengemukakan hujahannya untuk membantah permohonan terbabit.
Hakim Datuk Hassan Abdul Ghani yang mendengar hujah kedua-dua pihak menetapkan 8 Februari depan untuk memutuskan kehakimannya.
Kosmo! 16 Februari lalu melaporkan remaja berusia 15 tahun itu menghadapi pertuduhan membunuh bayi lelaki yang baru dilahirkannya di Mahkamah Majistret Kemaman. – KOSMO! ONLINE


Banjir: MAFI nilai kerugian sektor agromakanan
Oleh MOHD. HUSNI MOHD. NOOR

3 Mac 2022, 5:37 pm
PUTRAJAYA – Kementerian Pertanian dan Industri Makanan (MAFI) masih menilai kerugian dalam sektor agromakanan yang terjejas akibat banjir di Kelantan dan Terengganu baru-baru ini.
Menterinya, Datuk Seri Dr. Ronald Kiandee berkata, setakat ini, anggaran kerugian yang direkodkan adalah berjumlah RM500,000 membabitkan sektor padi beras, penternakan dan akuakultur.
“Kami sedang mengemas kini dan menilai kerosakan dan kerugian dihadapi selain menjangkakan jumlahnya akan meningkat,” katanya pada sidang akhbar selepas menyempurnakan Majlis Konvokesyen Pertanian Ke-10, di sini hari ini.
Katanya, setakat ini, MAFI telah menyalurkan bantuan berjumlah RM22 juta kepada sektor agromakanan yang terjejas akibat banjir pada Disember tahun lalu termasuk di Selangor, Pahang dan Melaka.
Ronald berkata, bantuan berkenaan termasuklah peralatan pertanian, baja dan anak benih serta dalam bentuk moratorium pinjaman.
“Dana bantuan yang disalurkan dijangka sentiasa meningkat sebab nilaian ada yang belum tamat lagi dan ada yang bertambah,” katanya.

Sebelum ini, MAFI mengganggarkan kerugian dialami petani, penternak dan nelayan akibat bencana banjir pada Disember tahun lalu mencecah RM90 juta.
Bagaimanapun, setakat ini, sejumlah RM22 juta dana bantuan sudah disalurkan kepada 1,200 mangsa yang terjejas. – KOSMO! ONLINE


Lima rumah kedai, 25 kenderaan musnah dijilat api
Oleh ABDUL RASHID ABDUL RAHMAN

3 Mac 2022, 6:09 pm
KUANTAN – Lima buah rumah kedai dan 25 buah kenderaan musnah dalam kejadian kebakaran di kawasan rumah kedai Jalan Beserah-Kuantan di sini malam semalam.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, kejadian pukul 12.47 tengah malam itu menyebabkan lima rumah kedai musnah seratus peratus.
“Premis yang terlibat adalah kedai kusyen, kedai aksesori nombor kenderaan, kedai mengecat kenderaan dan dua buah kedai menjual kereta terpakai.
“Bagaimanapun tiada kemalangan jiwa dan punca kejadian serta jumlah kerugian masih dalam siasatan,”katanya di sini hari ini.
Menurutnya, sebanyak tiga jentera bersama 24 anggota bergegas ke tempat kejadian selepas menerima laporan dan api berjaya dikawal pada pukul 2.14 pagi. Api dipadamkan sepenuhnya pada pukul 6.04 pagi. -KOSMO! ONLINE


Mayat lelaki OKU lemas ditemui terapung
Oleh YATIMIN ABDULLAH

3 Mac 2022, 6:22 pm
PASIR MAS – Selepas 48 jam hilang, mayat seorang lelaki orang kelainan upaya (OKU) yang dikhuatiri lemas selepas dihanyutkan arus banjir akhirnya ditemui di Kampung Tok Sangkut, di sini pagi tadi.
Mangsa, Muhamad Faizal Abd. Rahman, 20, merupakan korban kelima banjir yang melanda negeri ini sejak Jumaat lalu ditemui oleh anggota bomba dan penyelamat kira-kira pukul 9 pagi.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, mayat mangsa ditemui dalam keadaan terapung kira-kira 600 meter dari tempat lelaki itu dikhuatiri hilang.
Menurutnya, mayat mangsa dibawa ke Hospital Pasir Mas di sini untuk proses bedah siasat.
“Hasil bedah siasat mendapati, mangsa disahkan meninggal dunia akibat lemas,” katanya ketika dihubungi Kosmo! hari ini.
Kosmo! Online semalam melaporkan, mangsa yang merupakan OKU kategori masalah pembelajaran dikhuatiri hilang selepas dipercayai dihanyutkan arus banjir dalam kejadian di Kampung Tok Sangkut.

Terdahulu, banjir yang tidak dijangka melanda negeri ini pada 26 Februari lalu telah mengorbankan empat lelaki iaitu seorang warga emas, dua remaja dan lelaki berusia antara 13 hingga 70 tahun. – KOSMO! ONLINE


Sokongan Rusia terhadap Putin meningkat 71 peratus sejak pencerobohan
Oleh KOSMO!

3 Mac 2022, 6:00 pm
MOSCOW – Sokongan Rusia terhadap presiden negara itu dilihat melonjak di tengah-tengah pencerobohan ke atas Ukraine, lapor akhbar Daily Mail semalam.
Satu tinjauan mendedahkan jumlah rakyat yang mempercayai Vladimir Putin meningkat daripada 60 peratus kepada 71 peratus dalam masa kurang daripada dua minggu.
Menurut tinjauan pendapat yang dijalankan oleh Yayasan Pendapat Awam (FOM), 18 peratus daripada rakyat negara itu tidak mempercayai Putin, turun daripada 29 peratus pada 20 Februari lalu. Sebanyak 11 peratus daripada mereka pula dilihat sukar menjawab soalan tersebut.
FOM adalah syarikat sosiologi dan penyelidikan pasaran milik negara Rusia.
Ia dikeluarkan ketika balu kepada mentor politik Putin membidas propaganda di televisyen Rusia, menyifatkan maklumat mengenai perang di Ukraine sebagai ‘pembohongan yang tidak tahu malu’.
Lyudmila Narusova, 69, telah berkahwin dengan seorang ahli politik dan profesor, Anatoly Sobchak yang merupakan bekas datuk bandar St Petersburg. Putin adalah bekas pelajar undang-undang dan timbalan kepada Sobchak sebelum dia meninggalkan Jawatankuasa Keselamatan Negara (KGB).

Walaupun tinjauan FOM mencadangkan bahawa Putin berpuas hati dengan sokongan baharu semasa pencerobohan dilakukan, bandar-bandar di Rusia sejak kebelakangan ini menyaksikan protes anti-perang yang besar ketika rakyat memenuhi jalan untuk berdemonstrasi walaupun ditangkap dan dilayan secara kejam.
Protes yang sama juga berterusan di seluruh Eropah dan memuncak apabila orang ramai menyeru ahli-ahli politik untuk menghentikan perang. – Agensi


OPR dikekalkan pada 1.75 peratus
Oleh MUHAMMAD IKHWAN IDERIS

3 Mac 2022, 6:33 pm
PETALING JAYA – Jawatankuasa Dasar Monetari (MPC) Bank Negara Malaysia (BNM) pada mesyuarat hari ini membuat keputusan untuk mengekalkan kadar dasar semalaman (OPR) pada 1.75 peratus.
BNM dalam Pernyataan Dasar Monetari berkata, ekonomi global terus pulih dan walaupun kegiatan ekonomi sedikit sederhana baru-baru ini disebabkan penularan semula Covid-19 didorong varian Omicron, trajektori pemulihan secara keseluruhan kekal pada landasannya.
“Inflasi kekal tinggi dalam banyak ekonomi disebabkan oleh faktor penawaran dan permintaan.
“Konflik ketenteraan di Ukraine telah muncul sebagai risiko utama terhadap prospek pertumbuhan global dan perdagangan, harga komoditi serta keadaan pasaran kewangan.
“Prospek pertumbuhan global juga akan terus dipengaruhi oleh perkembangan berhubung dengan Covid-19, risiko gangguan bekalan global yang berlanjutan dan volatiliti pasaran kewangan yang ketara berikutan pelarasan dasar monetari oleh ekonomi utama,” katanya.
Menurut BNM, dengan persekitaran yang mencabar, ekonomi Malaysia berkembang sebanyak 3.1 peratus pada tahun 2021 dan pemulihan pertumbuhan akan menjadi lebih kukuh pada tahun 2022, dipacu pengembangan permintaan global, perbelanjaan sektor swasta lebih tinggi berikutan pasaran pekerja bertambah baik serta sokongan dasar bersasar yang berterusan.

“Jangkaan pembukaan semula sempadan antarabangsa juga akan memberikan sokongan seterusnya kepada pemulihan ekonomi.
“Kesan terhadap ekonomi akibat peningkatan kes Covid-19 baru-baru ini yang disebabkan oleh varian
Omicron dijangka kurang teruk berbanding dengan gelombang sebelum ini berikutan tiada sekatan yang ketat.
“Prospek risiko terhadap pertumbuhan terus cenderung ke arah pertumbuhan yang lebih perlahan disebabkan oleh faktor luaran dan domestik,” ujarnya. – KOSMO! ONLINE


Misi Black Panthers buru Piala Juara-Juara
Oleh NOOR HASLIZA NUSI

3 Mac 2022, 6:45 pm
GEORGE TOWN – Penang Black Panthers kini dalam misi memburu tiket beraksi di Liga Juara-Juara yang berlangsung di Johor nanti sekali gus nekad membenam pasukan ‘orang lama’ pada minggu akhir, kejohanan Liga Premier Emas Anuar Liga Sepak Takraw (STL) 2021/2022 di Ipoh esok.
Skuad Harimau Kumbang yang kini berada di kedudukan keempat carta STL akan berdepan dengan pasukan Negeri Sembilan Antlers malam esok dan Bomba Fighter, Sabtu.
Pasukan kendalian Jurulatih, Mohamad Fazil Mohd. Asri dan Ahmad Sufian Napiah itu perlu memperoleh kemenangan ke atas dua perlawanan menentang Naib juara dan Juara Divisyen 1 musim lalu itu bagi kekal berada di Liga Premier musim depan.
Black Panthers yang dikatakan bakal menggandingkan trio iaitu Aakasit Naphon (perejam), Muhammad Zaim Mohd. Razali (pengumpan) dan Muhammad Zarif Merican Ibrahim Merican (tekong) nekad menebus kekalahan semasa menentang Kuala Lumpur Thunders baru-baru ini.
Dalam perlawanan di Spice Arena, Bayan Baru di sini Ahad lalu, Black Panthers dengan mudah dijinakkan juara Liga Premier 10-21, 12-21 menerusi gandingan tekong Kebangsaan, Syahir Rosdi, Amirul Zazwan (pengumpan) dan Azlan Alias (perejam).
Pengurusnya, Mohd. Kyairil Ridzuan Haron berkata, misi utama pasukan adalah kekal tersenarai dalam Liga Premier musim depan sekali gus layak beraksi di Piala Juara-Juara pada 20 hingga 26 Mac ini di Johor.

Menurutnya, persiapan telah dilakukan termasuk membuat ‘post mortem’ daripada kekalahan menentang Thunder di hadapan para penyokong sendiri Ahad lalu.
“Semangat pemain semakin berkobar-kobar untuk perlawanan minggu kelapan dan mahu buktikan kepada penyokong Pulau Mutiara yang mereka mampu membenam pasukan lawan dan mahu menebus semula kekalahan.
“Memang tidak dapat dinafikan, perlawanan bertemu pasukan Antkers dijangka esok. Pasukan itu (Antlers) beraksi atas pengalaman yang diperoleh mereka manakala kita pula bermain atas bakat pemain-pemain muda.
“Esok adalah misi bagi semua pasukan berentap untuk kekal beraksi di Liga Premier dan Piala Juara-Juara. Kerancakkan perlawanan akan dapat dilihat pada akhir minggu kelapan ini,” katanya ketika dihubungi di sini hari ini. – KOSMO! ONLINE


Suami isteri didenda RM11,000 tipu jualan kereta lelong kastam
Oleh NORHAYATI YAHAYA

3 Mac 2022, 4:25 pm
KLANG – Sepasang suami isteri didenda keseluruhan RM11,000 di dua mahkamah majistret berasingan hari ini selepas mengaku bersalah atas empat pertuduhan berhubung penipuan dan menyembunyikan wang mangsa dalam penjualan kereta lelongan kastam, lima tahun lalu.
Mohd. Farij Johari, 36, dan Rozana Mohammad Radzi, 41, dijatuhi hukuman itu selepas mengaku bersalah atas pertuduhan dibacakan di hadapan Majistret P. Sarulatha dan Amirul Asyraf Abdul Rasid.
Sekiranya gagal membayar, Mohd. Farij dan Rozana masing-masing boleh dipenjara selama tujuh dan tiga bulan.
Berdasarkan keputusan kes, Sarulatha memutuskan denda RM8,000 manakala Amirul Asyraf mengenakan denda RM2,000 kepada Mohd. Farij. Sementara, Rozana didenda RM1,000 oleh Amirul Asyraf.
Pasangan suami isteri turut mengaku bersalah terhadap dua pertuduhan dibacakan di hadapan Majistret Noorjidah Mohd. Jusan namun hukuman ditetapkan pada 8 April depan bagi menunggu fakta kes daripada pihak pendakwaan.
Berdasarkan pertuduhan, Mohd. Farij didakwa memperdayakan dua individu sehingga mendorong mereka memindahkan wang berjumlah RM3,300 ke akaun miliknya untuk pembelian kereta lelong kastam jenis Toyota Vellfire dan Hiace yang tidak wujud.

Dia didakwa melakukan kesalahan itu di dua buah bank berasingan di Jalan Meru, dekat sini pada pukul 11.16 pagi, 14 Julai 2017 dan 8.55 malam, 13 Ogos 2017.
Jika sabit kesalahan, dia boleh dihukum penjara lima tahun atau denda atau kedua-duanya sekali mengikut Seksyen 417 Kanun Keseksaan.
Sementara itu, Rozana yang tidak bekerja didakwa menolong menyembunyikan wang berjumlah RM3,500 milik dua individu ke dalam akaun miliknya di dua buah bank di Jalan Meru dan Bukit Tinggi pada 13 dan 23 Ogos 2017.
Dia didakwa melakukan kesalahan mengikut Seksyen 424 Kanun Keseksaan yang memperuntukkan hukuman penjara lima tahun atau denda atau kedua-duanya sekali, jika sabit kesalahan.
Dalam rayuannya, Mohd. Farij yang merupakan pesakit tibi merayu hukuman denda lebih ringan memandangkan dia seorang yang menyara keluarga dan perbuatan itu terpaksa dilakukan kerana berada dalam kesusahan.
Pendakwaan dikendalikan Timbalan-Timbalan Pendakwa Raya, Nur ‘Ayuni Jamri, Nur Sabrina Zubairi dan Ahmad Faiz Abd. Raoff manakala pasangan suami isteri itu diwakili peguam bela daripada Yayasan Bantuan Guaman Kebangsaan (YBGK). -KOSMO!ONLINE


Tindakan tegas sebar berita palsu berkenaan banjir
Oleh NIK NUR IZZATUL HAZWANI NIK ADNAN

3 Mac 2022, 5:27 pm
KEMAMAN – Tindakan tegas akan diambil terhadap pihak yang menyebarkan berita palsu berkaitan banjir besar melanda Pantai Timur sejak Jumaat lalu.
Ketua Polis Terengganu, Datuk Rohaimi Md. Isa berkata, pihak mengesan penyebaran video di media sosial yang mendakwa kononnya bencana banjir di Hulu Terengganu disebabkan aktiviti pembalakan haram.
“Kita telah mendapat aduan berhubung penyebaran dakwaan terbabit. Siasatan mendapati ia merupakan berita palsu.
“Tiada sebarang aktiviti pembalakan haram berlaku di sekitar Empangan Kenyir seperti didakwa,” katanya ketika ditemui selepas meninjau kesan banjir di Air Putih di sini hari ini.
Jelas beliau, sisa kayu yang dipaparkan dalam video terbabit merupakan timbunan kayu mati.
Katanya, individu yang didapati menyebar berita palsu ini boleh diambil tindakan dibawah Akta Komunikasi dan Multimedia1998. – KOSMO! ONLINE


‘Ayyash tunggu ibu dan babah di pintu syurga’
Oleh KOSMO!

3 Mac 2022, 4:48 pm
PETALING JAYA – Setiap manusia diberikan ujian berbeza-beza termasuklah kehidupan pasangan suami isteri yang mengharapkan cahaya mata sebagai pelengkap hubungan mereka.
Menerusi perkongsian di media sosial, seorang pengguna bernama Aina Rusli menceritakan kisah kehilangan anak syurga buat kali ketiga selepas keguguran selama dua kali sebelum ini.
“1 Mac 2022 adalah tarikh keramat buat ibu (Aina), sepatutnya Ayyash (anak) dilahirkan. Namun, Allah adalah sebaik-baik perancang.
“Pada usia kandungan 29 minggu Ayyash terpaksa dilahirkan kerana ibu mengalami komplikasi dari usia kandungan 21 minggu lagi. Kuat anak ibu, Ayyash,” katanya.
Menurut Aina, ketika usia kandungannya memasuki 29 minggu, dia mengalami tanda-tanda seperti hendak bersalin dan perlu menjalani pembedahan kerana kedudukan bayinya songsang.
Ketika pembedahan dijalankan, dia ditidurkan kerana keadaannya lemah dan doktor memaklumkan anaknya juga lemah walaupun telah diberikan bantuan oksigen.

“Masa ini, doktor dah bagitau babah (suami) keadaan Ayyash yang sangat lemah walaupun dah diberikan 100 peratus oksigen. Babah azankan Ayyash dalam keadaan yang teramat sedih sebab babah tahu ibu nak sangat anak lepas dua kali keguguran.
“Masa babah hubungi ibu, babah tak cerita keadaan Ayyash. Babah cuma cakap yang rupa Ayyash macam ibu,” tulisnya menerusi satu hantaran di Facebook baru-baru ini.
Tambah Aina, pada keesokan harinya, keadaan anaknya semakin kritikal sehingga doktor melakukan proses bantuan pernafasan (CPR).
“Semua doktor datang buat CPR, ibu tengok keadaan Ayyash yang kecil tapi ditekan-tekan sebab nak bagi bantuan, terus luluh hati ibu.
“Bila babah sampai ibu terus cakap biarlah anak kita pergi dgn tenang dan minta doktor hentikan mesin oksigen dan benarkan ibu dan babah tengok Ayyash pergi,” luahnya.
Dalam pada itu, dia dan suami reda akan pemergian anak syurga mereka dan mendoakan agar dapat bertemu semula di syurga nanti.
“Anak syurga ibu dan babah. Semoga awak tenang di syurga bersama abang abang awak ya sayang. Tunggu ibu dan babah di pintu syurga,” katanya lagi.
Menjengah ke ruangan komen, orang ramai turut berasa sedih dan simpati terhadap pasangan tersebut dan ada juga pengguna yang berkongsi pengalaman mereka apabila turut kehilangan anak sewaktu masih kecil.
“Takziah puan dan suami, semoga Allah menggantikan kebahagiaan yang lain. Saya sebelum ini pun pernah alami situasi sama, anak saya hanya bertahan selama sebulan lebih dan kemudian meninggal dunia disebabkan mempunyai masalah jantung,” kata Azrina Saad.
“Sedih sangat apabila penantian kita membawa kandungan sehingga matang, dan akhirnya hanya sekejap dapat menatap wajah anak kecil, moga akak dan suami terus kuat dan saya doakan moga akak akan diberikan zuriat pada masa akan datang,” komen Nur Syazana Syafiqah. – KOSMO! ONLINE


Hubungi penjual kek buat tempahan pukul 4 pagi
Oleh NIA AMIRA NAJWA AZMI

3 Mac 2022, 5:19 pm
PETALING JAYA – Tindakan seorang pelanggan mengganggu penjual dengan membuat tempahan kek pada awal pagi menerima kecaman daripada orang ramai.
Menerusi perkongsian yang tular di media sosial, seorang penjual kek berasa berang apabila ada pelanggan yang menghubunginya menerusi panggilan telefon sebanyak dua kali pada pukul 3.45 pagi untuk membuat tempahan kek.
“Sekarang pukul 4 pagi, semua orang tidur puan. Apa tujuan puan menelefon saya? Mahu tempah kek ikutlah waktu yang sesuai. Awal pagi biasanya panggilan untuk kes kecemasan,” kata penjual kek tersebut.
Susulan perkongsian itu, rata-rata orang ramai berasa berang dan mengecam tindakan individu tersebut.
Tangkap layar perbualan diaplikasi WhatsApp yang dikongsikan oleh penjual kek tersebut.
“Pelanggan ni mungkin baru lepas buat solat sunat tahajud, sudah selesai urusan itu dia buat tempahan kek,” kata @PulangPerantau.
“Saya bukan peniaga tetapi jika ada orang menelefon saya waktu macam ini pasti saya akan marah kerana saya susah hendak lelap semula sekiranya terjaga,” ujar @ShazwanyWany pula.

“Fikir logik kalau hantar pesanan WhatsApp orang tidak jawab, buat apa hendak menelefon. Kalau ada boleh pergi hantar (pukul 4 pagi), awak makan ke kek pagi buta. Adab kena ada,” komen @JijaiAbdRahim. – KOSMO! ONLINE


Tujuh dicekup curi duit tabung masjid waktu subuh
Oleh DIYANATUL ATIQAH ZAKARYA

3 Mac 2022, 4:45 pm
MELAKA – Seramai tujuh lelaki termasuk remaja diberkas selepas dipercayai aktif memecah masuk dan mencuri duit tabung masjid pada waktu subuh, sejak awal tahun ini.
Ketua Polis Melaka, Datuk Abdul Majid Mohd. Ali berkata, hasil maklumat awam, kesemua suspek berusia 15 hingga 35 tahun ditahan dalam beberapa siri serbuan sejak Januari lalu.
Katanya, tangkapan itu juga dipercayai telah menyelesaikan lapan daripada 21 kertas siasatan kes pecah tabung masjid yang dibuka dalam tempoh dua bulan tahun ini.
“Kesemua suspek dipercayai bergerak secara solo dan mencuri duit tabung masjid pada waktu awal pagi sebelum solat Subuh.
“Dengan tertangkapnya tujuh suspek ini, kita percaya sebanyak lapan kes pecah tabung masjid berjaya diselesaikan,” katanya dalam satu kenyataan akhbar di sini, hari ini.
Tambahnya, suspek masuk ke dalam masjid dengan memakai topi keledar dan pelitup muka bagi melindungi identiti masing-masing. Anggaran kerugian membabitkan lapan masjid itu adalah RM5,000.- KOSMO! ONLINE


Fazura nafi Fattah pemalas tak ‘drive’ kereta sendiri
Oleh MOHD. HAIKAL ISA

3 Mac 2022, 4:20 pm
PETALING JAYA – Pelakon dan usahawan Nur Fazura menangkis dakwaan segelintir netizen yang melabel suaminya, Fattah Amin seorang lelaki pemalas.
Menerusi muat naik sebuah video dalam Instagram, perkara tersebut dibangkitkan peminat yang mempersoalkan mengapa Fazura yang memandu kereta kerana sepatutnya tugas berkenaan selalunya dilakukan lelaki bergelar suami.
“Tak. Okey sebab mengapa saya suka pandu kereta (sendiri) adalah kerana, kalau orang lain yang ‘drive’, saya akan pening.
“Jadi, saya memang tak suka orang lain drive dan sebab itu saya tiada pemandu apa semua. Memang saya suka ‘drive’ sendiri.
“Dan, saya memang saya suka ‘drive quite fast’ (agak laju),” ujar Fazura atau nama lengkapnya, Nur Fazura Sharifuddin dalam video yang turut dimuat naik dalam TikTok Fattah Amin.
Dalam pada itu, menerusi video sama, Fazura mendedahkan ciri-ciri lelaki yang boleh dijodohkan dengan anak kesayangannya, Nur Fatima Aisya apabila sudah dewasa nanti.

“Teman lelaki Fatima nanti kerana sangat bersifat protektif. Sayang dia seadanya, bukan sebab apa-apa pun.
“Dan, sudah tentu kena berimanlah orang kata kan,” ujar Fazura yang kemudian disambut dengan balas kata Fattah mengatakan masih terlalu awal untuk bercakap tentang jodoh puteri mereka.
Fazura dan Fattah berkahwin pada 27 November 2017 dan dikurniakan seorang cahaya mata bernama Fatima Aisya yang kini berusia dua tahun. – KOSMO! ONLINE


Sindiket tipu jual barang online tumpas
Oleh ISKANDAR SHAH MOHAMED

3 Mac 2022, 4:32 pm
SHAH ALAM – Satu sindiket penipuan barangan secara dalam talian yang menjadikan rumah kedai sebagai pusat panggilan mereka digempur dalam kejadian di Subang Jaya dekat sini kelmarin.
Serbuan pukul 1 tengah hari dilakukan Jabatan Siasatan Jenayah Komersial (JSJK) Selangor dan Ibu Pejabat Polis Daerah (IPD) Subang Jaya itu turut menahan empat individu berusia 20 hingga 34 tahun.
Ketua JSJK Selangor, Asisten Komisioner Azman Ali berkata, operasi itu dilakukan hasil maklumat dan risikan pihaknya mengenai aktiviti haram tersebut.
Katanya, siasatan awal mendapati ia melibatkan penawaran dan pembelian pelbagai barangan tidak wujud secara dalam talian dengan harga lebih murah.
“Kesemua suspek ditangkap termasuk dua wanita itu berperanan sebagai operator yang mengendalikan pusat itu dengan menyasarkan mangsa tempatan dan luar negara
“Turut dirampas pelbagai barangan termasuk 11 komputer riba dan 10 telefon bimbit untuk tindakan lanjut,” katanya dalam kenyataan hari ini.

Kes disiasat mengikut Seksyen 420 Kanun Keseksaan yang memperuntukkan hukuman penjara tidak lebih 10 tahun dengan sebatan dan denda.-KOSMO! ONLINE


Tiga premis bitcoin diserbu polis
Oleh MOHD YUNUS YAKKUB

3 Mac 2022, 4:12 pm
KLANG – Kegiatan sekumpulan individu menjadikan tiga premis di pusat komersial di Bandar Puteri dan Bayu Perdana sebagai lubuk perlombongan bitcoin sejak dua bulan lalu tumpas, baru-baru ini.
Dalam serbuan bersama Tenaga Nasional Berhad (TNB) dan Majlis Perbandaran Klang (MPK) selama dua hari bermula kelmarin turut menahan 12 suspek lelaki yang masing-masing berperanan sebagai penjaga premis dan juruteknik berusia 18 hingga 43 tahun.
Turut dirampas adalah pelbagai peralatan termasuk 155 unit mesin bitcoin, 37 unit power supply dan masing-masing tiga unit monitor dan komputer serta modem.
dianggarkan bernilai RM65,000.
Ketua Polis Daerah Klang Selatan, Asisten Komisioner Cha Hoong Fong berkata, berdasarkan siasatan setiap premis di tingkat atas pusat komersial itu disewa pada kadar RM1,500 sebulan.
Katanya, mereka kemudiannya telah mengubahsuai dalam memasang mesin bitcoin dan kelengkapan komputer bagi aktiviti perlombongan mata wang kripto Bitcoin.
“Pihak TNB yang menjalankan pemeriksaan mengesahkan berlaku penyambungan bekalan elektrik secara haram dan menganggarkan kerugian sebanyak RM60,000.

“Hasil siasatan mendapati aktiviti ketiga-tiga premis telah beroperasi selama dua bulan dan dipercayai mengaut keuntungan sehingga RM150,000,” katanya pada sidang akhbar hari ini.
Beliau menambah, siasatan turut mendapati kesemua suspek adalah melibatkan rangkaian berlainan dengan juruteknik bertindak bagi memperbaiki mesin bitcoin yang rosak.
Ketika ditanya pemberita sama ada penyambungan boleh dikesan awal oleh pembaca meter, Hoong Foong mengesahkannya namun siasatan lanjut masih dilakukan sama wujud unsur subahat antara pembaca meter dan kumpulan suspek.
“Tujuh daripada suspek mempunyai rekod jenayah dengan seorang daripadanya mempunyai empat rekod mengikut Seksyen 420, 395, 506 Kanun Keseksaan dan Seksyen 3(1) Akta Pencegahan Jenayah 1959.
“Kesemua suspek direman selama dua hari dan kes disiasat mengikut Seksyen 37(3) Akta Bekalan Elektrik 1990 dan Seksyen 379/427 Kanun Keseksaan,” jelasnya.
Dalam perkembangan sama, beliau memaklumkan pihaknya telah menjalankan lima serbuan dan menahan seorang suspek serta merampas sebanyak 131 unit server bitcoin sepanjang dua bulan ini.
“Bagi sepanjang tahun lalu pula, berjaya enam suspek dalam 11 serbuan dengan rampasan sebanyak 696 unit server bitcoin dan peralatan yang digunakan untuk perlombongan mata wang kripto.
“Anggaran nilai rampasan adalah sebanyak RM300,000,” katanya. -KOSMO!ONLINE


Wanita bukti mampu angkat berat lebih 192.78 kg
Oleh KOSMO!

3 Mac 2022, 5:00 pm
TRENTON, NEW JERSEY – Seorang wanita yang melakukan aksi angkat berat 192.78 kilogram (kg) menjadi tular di media sosial disebabkan reaksi kelakar orang lain di gimnasium terhadap pencapaiannya yang mengagumkan itu, lapor akhbar Daily Mail, semalam.
Sherein Abdelhady, 25, dari negeri New Jersey merakam percubaan pertamanya untuk mengangkat beban yang sangat berat itu bulan lalu. Dia memutuskan untuk berkongsi rakaman itu di TikTok dimana ia menjadi tular.
“Angkat berat 192.78 kg adalah hebat, tetapi melihat reaksi semua orang adalah lebih mendebarkan,’’ tulisnya pada pada video tersebut.
Menerusi klip yang ditonton lebih 28 juta kali itu, wanita yang merupakan seorang ahli terapi fizikal dan memiliki jenama pakaian sukan sendiri itu dilihat melakukan aksi angkat berat itu ketika diperhatikan rakan-rakannya.
Ramai lelaki malah menghentikan senaman mereka untuk melihat aksi wanita itu. Jisim itu lebih berat daripada jisim sebuah motosikal, seekor gorila atau empat beg simen.
“Mengangkat jisim seberat itu adalah momen yang paling tidak dapat dilupakan. Saya benar-benar fokus dan tidak sedar sesiapa yang sedang menonton.

‘’Ia bukan perkara biasa untuk melihat seorang wanita mengangkat berat sebanyak itu setiap hari di gimnasium,’’ jelas Sherein kepada agensi berita Jam Press baru-baru ini. – Agensi


42,166 berjaya dapat kerja Januari lalu
Oleh LUQMAN RIDHWAN MOHAMED NOR

3 Mac 2022, 3:57 pm
PUTRAJAYA – Seramai 42,166 individu berjaya mendapat pekerjaan pada Januari lalu menerusi inisiatif yang telah dilaksanakan agensi pelaksana.
Perdana Menteri, Datuk Seri Ismail Sabri Yaakob berkata, sebanyak 1,200 pekerjaan baharu berjaya diwujudkan dalam tempoh sama,
“Ia mencerminkan keadaan ekonomi Malaysia yang semakin pulih dengan pembukaan semula pelbagai sektor ekonomi dan sosial.
“Kejayaan ini juga membuktikan bahawa inisiatif JaminKerja Keluarga Malaysia (JaminKerja) berada di landasan yang tepat bagi mencapai sasaran mencipta 600,000 pekerjaan pada tahun ini,” katanya dalam satu kenyataan di sini hari ini.
Terdahulu, beliau mempengerusikan mesyuarat Majlis Pekerjaan Negara (NEC) bagi membincangkan program dan inisiatif yang telah dan akan dilaksanakan agensi pelaksana untuk mencipta peluang pekerjaan kepada Keluarga Malaysia.
Mengulas lanjut, Ismail Sabri memberitahu, kerajaan dengan kerjasama pelbagai Kementerian, agensi pelaksana dan sektor swasta berjaya menempatkan 558,633 pekerjaan pada tahun lalu.

“Pencapaian ini adalah 112 peratus daripada sasaran yang telah ditetapkan dan kerajaan yakin bahawa ia boleh diulangi dengan sasaran yang lebih tinggi pada 2022,” katanya.
Di samping itu, katanya, NEC juga meneliti dan membincangkan strategi bagi mengurangkan kebergantungan kepada pekerja asing.
Sistem kuota dan Multi-tier Levy (MTL) merupakan langkah yang boleh diambil dalam menangani isu tersebut dan sokongan daripada pihak majikan juga perlu bagi mengimbangi impak kekurangan tenaga kerja pasca pandemik.
“Inisiatif JaminKerja mempunyai tiga komponen utama iaitu insentif Penggajian Jamin Kerja, Program Latihan dan Peningkatan Kemahiran serta Malaysia Short Term Employment Programme (MySTEP).
“Majlis bersetuju dengan penetapan sasaran sejumlah 300,000 penempatan pekerjaan di bawah Insentif Penggajian Jamin Kerja, 220,000 di bawah Program Latihan dan Peningkatan Kemahiran, dan 80,000 di bawah MySTEP,” katanya.
Menurut Ismail Sabri, sebagaimana aturan sebelum ini, pencapaian sasaran itu akan disokong oleh lima Pasukan Petugas Khas (STF) yang dipengerusikan oleh Ketua Setiausaha Kementerian masing-masing. – KOSMO! ONLINE